Tokiko demokraziaren Aste Europearraren Aste Europearraren baitan, Brulocalisek Createlliri laguntza eskatu zion colloquium bat antolatzeko partehartze era berri eta politika publikoen praktika onetarako.\nAs part of the European Week of Local Democracy, Brulocalis asked Createlli to help organize a colloquium on good practices and new forms of participation. 19 herritako partehartze arduradunekin elkarlanean sortu zen colloquiumaren programa. Ikuslegoaren artean politikariak, hiritarrak, elkarteak eta antolatzaileak egon ziren, besteak beste.\nColloquiumaren lehen helburu nagusia herri politiketarako partehartze eredu berriak erabiliz partehartzaileak inspiratzea izan zen. Ondoren, feedbacka jasotzea partehartzearen onura eta limiteei buruz, gero adituek partehartzearen arlo bakoitzeko erronkei soluzioak proposatzeari ekin ziezaioten.\nColloquiuma Grenoble hiriko zinegotzi baten adibide inspiratzaileak ireki zuen. Ondoren, partehartzaileak hiru tailerretan banatu ziren bakoitzak parte hartu nahi zuenaren arabera:\n1. Hiri partehartze era berriak (bottom-up moduko ekimenekin)\n2. E-partehartzea eta sare sozialak\n3. Partehartzea eta erabaki politikoak herri administrazioan.\nTailer bakoitza aurkezpen inspiratzaile batekin hasi zen. Gai bakoitzaren inguruan 20-40 pertsona aritu ziren hamarreko taldeetan banaturik. SWOT partehartze analisietan ibili ziren eta ondoren partehartzea hobetzeko proposamenak egin zituzten. Lantalde bakoitza gidatu zuen adituak emaitzen sintesi bat eskeini ziten amaiera moduan egindako itxiera laburpenean.\nGuztira 90 pertsonek partehartze prozesuen inguruan ikasi zuten, elkarrengandik eta adituengandik. Bultzada handi bat eman zieten Brulocalis plataformari partehartzearen inguruko euren iritzi eta proposamenei esker. Colloquiumean jasotako emaitzak oinarri izan ziren partehartze prozesuen eta herri politiketarako jokamodu onen arautegi bat idazten hasteko. Arautegi hau garapen fasean dago orain herri ezberdinetan Brulocalisi esker.


Actualidad @eu Archives - Page 10 of 24 - Saski Baskonia\nActualidad @euBy saski 23 March, 2017\nGaur Alboan etorri zaigu bisitan Araba Gunera, garapenerako gobernuz kanpoko erakundea. Alboan GKEak mundu hiritartasun bat eraikitzearen alde lan egiten du, salatuko dituena munduko desberdintasunak eragiten dituzten bidegabekeriak, eta eraikiko duena kultura bat guztien ona sustatzen duena eta tokian-tokian eta munduan txirotasuna eragiten duten egiturak eraldatuko dituena. Alboan GKEak laguntzen du prestakuntza ematen herritar arduratsuak…\nActualidad @euBy saski 7 March, 2017\nGaur, Manos Unidas Araba etorri zaigu bisitan. Elkarte horren sorrerako xedeak dira hirugarren munduko herrialdeei laguntzea, sustatzea eta haien garapena eragitea. Boluntarioek osatzen dute elkartea, zeinaren helburua baita gosearen, txirotasunaren, azpigarapenaren eta haren kausen kontra borrokatzea. Onarpen zabala du gizartean, bai eta sinesgarritasun handia ere. Foru Aldundiak eskerrak eman nahi dizkio, eta egiten duen lanaren…\nActualidad @euBy saski 18 January, 2017\nAFA-Araba elkartea Araba gunean\nActualidad @euBy saski 15 January, 2017\nGaur, bere 25. urteurrenaren egunean, Araba Gunean izan da AFA-ARABA, Alzheimer eta beste dementzia batzuen elkartea. Arabako Foru Aldundiak gonbidatuta, “Araba Gunea” palkora etorri da AFA-ARABA elkartea, zeinak dementzia dutenen eskubideen eta duintasunaren alde lan egiten duen, eta familiei laguntza ematen dien, bizi baldintzak, zaintza, laguntza, babesa eta gizarteratzea hobetzeko. Laburbilduz, Araban dementzia duten pertsonen…


otsaila 2009 – Zumaiako Telmo Deun Arraun Elkartea\nGipuzkoako batel ligako 3. estropada bihar Sokoan\nGipuzkoako batel ligako hirugarren estropada jokatuko da bihar Sokoan. 16:00etan ekingo diete arraunlariek, eta Zumaiako Arraun Elkarteak lau batel ureratuko ditu aurreko hitzorduetan bezala. Duela bi asteko estropadan, kadete gizonezkoek irabazi egin zuten. Berez, hirugarren estropada joan zen asteburuan zen jokatzekoa Donostian, baina inauteriak tarteko ez zegoen lekurik portuan hainbeste batelentzat. Estropada hori bertan behera […]\nPosted bykudeatzailea 2009(e)ko otsailak 27 Posted inAlbisteakLeave a comment on Gipuzkoako batel ligako 3. estropada bihar Sokoan\nZumaiako bi traineru bihar Orioko jaitsieran\nBihar jokatuko da Orion 15. traineru jaitsiera, eta Zumaiako Arraun Elkarteko bi ontzi lehiatuko dira gizonezkoetan. 17:30ean ekingo zaio probari, eta 56 traineruk hartuko dute parte. Emakumezkoek, kadeteek eta talde mistoek 4.000 metroko eremua izango dute, eta senior gizonezkoek 6.000 metrokoa. Biharkoa izango da zumaiarren aurtengo bigarren hitzordua. Duela bi asteburu Hondarribian aritu ziren. Orduan […]\nPosted bykudeatzailea 2009(e)ko otsailak 27 Posted inAlbisteakLeave a comment on Zumaiako bi traineru bihar Orioko jaitsieran\nKadeteek sasoiko lehen garaipena lortu dute Gipuzkoako batel ligan\nZumaiako Arraun Elkarteak sasoiko lehen garaipena lortu du gaur Trintxerpen, Gipuzkoako batel ligako bigarren jardunaldian. Gizonezkoetan izan da, kadeteen mailan, Zumaia A-k irabazi baitu. Maila berean, Zumaia B zortzigarren izan da. Emakumezkoetan, jubenil-senior mailan, Zumaia B-k bosgarren bukatu du, eta Zumaia A-k seigarren. Sailkapenak hemen daude: http://www.afedegi.com/remo/pdf/competicion/remo/2009215_131200_Liga%20Bateles%2009.xls Hurrengo jardunaldia otsailaren 28an jokatuko da, Sokoan, 16:00etatik […]\nPosted bykudeatzailea 2009(e)ko otsailak 15 Posted inAlbisteakLeave a comment on Kadeteek sasoiko lehen garaipena lortu dute Gipuzkoako batel ligan\nTelmo Deun hamabigarren Hondarribiako jaitsieran\nTelmo Deunek atzo jokatu zuen denboraldiko lehen estropada. Hondarribiako jaitsieran aritu ziren arraunlariak, eta hamabigarren egin zuten. Urdaibai izan zen onena, Zarautzen eta Orio A-ren aurretik. Hemen dago sailkapena: http://www.afedegi.com/remo/pdf/competicion/remo/2009214_212458_Descensohondarribi%2009.xls\nPosted bykudeatzailea 2009(e)ko otsailak 15 Posted inAlbisteakLeave a comment on Telmo Deun hamabigarren Hondarribiako jaitsieran\nGipuzkoako batel ligako bigarren estropada, bihar\nGipuzkoako batel ligak bigarren hitzordua du bihar, Trintxerpen. 11:00etan hasiko da estropada, eta han ariko dira Zumaiako Arraun Elkarteko lau ontzi: emakumezkoetan, jubenil-seniorretako biak, eta gizonezkoetan, kadeteetako biak. Estropada bakarra jokatuta, zumaiarrak honela daude sailkapenean: emakumezkoetan, Zumaiako A.E ‘B’ bosgarren da, eta Zumaiako A.E ‘A’ zazpigarren. Gizonezkoetan, Zumaiako A. E ‘B’ zortzigarren dago, eta Zumaiako […]\nPosted bykudeatzailea 2009(e)ko otsailak 14 Posted inAlbisteakLeave a comment on Gipuzkoako batel ligako bigarren estropada, bihar\nTelmo Deun bihar Hondarribiako Jaitsieran\nBihar jokatuko da Hondarribiako Jaitsiera, eta han izango da Telmo Deun. 16:30ean ekingo zaio probari, eta ibilbidea itsaso zabalerantz izango da. Udako estropada hasten den leku berean hasiko da, eta itsasora joko dute. Bi luze egingo dituzte egingo parte-hartzaileek, eta honenbestez, udako estropadan baino gehiago aterako dira aterako dira itsasora. Erlojuaren aurkako proba da, eta minutuz […]\nPosted bykudeatzailea 2009(e)ko otsailak 13 Posted inAlbisteakLeave a comment on Telmo Deun bihar Hondarribiako Jaitsieran\nGizon probako argazkiak\ngizon proba 2 gizon proba 1 gizon proba 3 gizon proba 4 gizon proba 5\nPosted bykudeatzailea 2009(e)ko otsailak 11 Posted inAlbisteakLeave a comment on Gizon probako argazkiak\nGizon proban arraunlariak nagusi\nHemen albistea: http://blogak.baleike.eus/index.php?option=com_content&task=view&id=2721&Itemid=68 Eta bideoa ere bai: http://blogak.baleike.eus/index.php?option=com_content&task=view&id=2726&Itemid=68\nPosted bykudeatzailea 2009(e)ko otsailak 9 Posted inAlbisteakLeave a comment on Gizon proban arraunlariak nagusi\nArraunlarien urteko lehen erronka, lehorrean\nBihar, 12:00etan, Zumaiako Arraun Elkarteko arraunlari seniorrek urteko lehen erronka izango dute. Baina ez uretan. Lehorrean. Zumarragako Euskadi plazan. Gizon proban ariko dira bertako taldearen kontra. 1.700 kiloko harri handia mugitu beharko dute, eta apustua ere egin dute, talde bakoitzak dirua jarri baitu. Hamabi lagunek jardungo dute talde bakoitzeko, eta denen artean ezingo dute 1.000 […]\nPosted bykudeatzailea 2009(e)ko otsailak 7 Posted inAlbisteakLeave a comment on Arraunlarien urteko lehen erronka, lehorrean\nZumaiak bi traineru ateratzeko asmoa du aurten\nZumaiako Arraun Elkarteak bi traineru atera nahi ditu aurten. San Miguel Ligan ariko da bat, eta KAE 2 Ligan jardungo luke besteak. Joan zen larunbatean egin zen KAE Ligako batzarra, eta onartu egin zuten zumaiarren eskaera. Honenbestez, asmoa gauzatuko balitz, Zumaia B KAE 2 Ligan ariko litzateke.\nPosted bykudeatzailea 2009(e)ko otsailak 2 Posted inAlbisteakLeave a comment on Zumaiak bi traineru ateratzeko asmoa du aurten


Bertso zaletasuna herrira ere zabalduz - Antzuola - Goiena.eus\nBertso zaletasuna herrira ere zabalduz\nMaider Arregi 2017-11-03 08:01\nTrekutz Egunean Iturbe Bertso Eskolako irakaslea 'Kaxeta'-rekin. Imanol Soriano\nIkasgeletatik atera eta herrira zabaltzeko helburuaz, abian da Antzuolako Bertso Eskola; asmoen artean, gaztetxo antzuolarren bertsozaletasuna bultzatzea eta errotzea du ekimen honek. Aitzol Iturbek dihardu irakasle gisa 18 gaztetxorekin\nAntzuolako Udalak, Bertso Eskola edukitzearen aldeko apustua egin berri du. "Herri Eskolan bertsoen inguruko ikastaroa jaso dute ume dezentek. Eta gure asmoa beti izan da bertsoa eskolatik kanpo ateratzea eta herrira zabaltzea. Herrian bertsolaritzak oihartzuna izatea ere gura izan dugu-eta", argitu du Beñardo Kortabarria alkateak.\nEta aurten teoria hutsa zena, praktikara pasatzeko aukera izan du Udalak Euskal Herriko Bertsozale Elkartearen eskutik. "Modu teorikoan, Bertsozale Elkartearekin jardun genuen gaiaz bernetan. Eta handik denbora batera esku artean proiektu bat zutela etorri ziren", dio Antzuolako alkateak.\nOrain aste gutxi jarri da martxan Bertso Eskola eta dagoeneko hasi da fruituak ematen. Gaztetxoek harrera ezin hobea egin diotela dio bertso eskolako irakasle den Aitzol Iturbek. "Eguenetan egiten ditugu saioak eta 12 urteko hemezortzi gaztetxok eman dute izena". Eskolaz kanpoko kurtsoa da, baina lotura dauka noski gaztetxoek eskolan aurrez jaso duten bertso ikastaroarekin: "Eskolaz kanpo ere jarraipena ematea gura izan zaio 5. eta 6. mailan abian jarritako Gu ere bertsotan proiektuari. Helburua, euskaraz eta kantuan ondo pasatzea da".\nAntzuola eta bertsoa\nHerri txikietan, bertsoarekiko zaletasuna eta ohitura egon badagoela gaineratu du alkateak. Eta hain justu ere horri eustezko eskolaz kanpoko jarduera aproposa dela dio alkateak: "Geure-geurea den kultura bat, euskaraz garatzen dena... iruditzen zaigu horrelako aukera izanda horri bultzada bat emateko laguntza eman behar dugula. Sozializatzeko, bultzatzeko eta gaztetxoei erakutsi beharrekoa dela uste dugu".\nHasiberria den ekimena den arren, alkateak argi eta garbi esan du "geratzeko etorri" dela Bertso Eskola Antzuolara. "Hasierako erantzuna oso ona izan da; ikasturte bukaeran egingo da balorazioa eta gure helburuak eta erronkak bete diren ikusi beharko ditugu eta erabakia hartu. Baina, esan moduan, geratzeko etorri da".


Iosco konderria (Michigan) - Wikipedia, entziklopedia askea.\nIosco konderria (Michigan)\nIosco konderriaren kokapena AEBtan\n44°17′N 83°20′W / 44.28°N 83.34°W / 44.28; -83.3444°16′48″N 83°20′24″W\n1.422,15 km2 (%29.05)\n3.473,07 km2 (%70.95)\nIosco konderria (ingelesez: Iosco County) Michiganko konderri bat da, Ameriketako Estatu Batuetan. Hiriburua Tawas City da. 2010eko zentsuaren arabera 25.887 biztanle zituen, Iosco kilometro koadroko azaleran.\nIosco konderriak 4.895,23 kilometro koadro ditu. Horietatik 3.473,07 ura dira. Beste 1.422,15 lurra dira. Biztanleria dentsitatea 5,29 da.\n2010eko zentsoan bizi ziren 25.887 pertsonetatik 25.113 txuriak edo hispanoak dira. Horietatik hispano edo latino kategorian 403 dira. 121 beltzak edo afroamerikarrak. 161 amerikar natiboak ziren eta 12 Hawaii edo Pazifikoko irletako natiboak. 125 asiarrak ziren. Bestelako arraza bat kategorian 11 biztanle daude. Bukatzeko euren burua arraza bat baino gehiagotan 344 pertsonek kokatzen zuten.


Aldi baterako ezintasunaren parteen aldaketa lineako modalitatean\nEkainaren 15eko ESS/1187/2015 Aginduak, lehenengo hirurehun eta hirurogeita bost egunen barruan, aldi baterako ezintasun-prozesuen zenbait kudeaketa- eta kontrol-aspektu arautzen dituen 625/2014 Errege Dekretua garatzen duenak, aldi baterako ezintasun-prozesuen bajako parte medikoen, egiaztapenen eta alten jaulkitzeen edukia eta periodikotasuna aldatu du.\nAipatutako araudi berria betetzeak eskatzen du RED sistemaren bidez igorri izan diren datuen edukia aldatzea. Iragan otsailean bidalketa-sorten bidez igorri behar diren datuak eguneratu ziren; orain ABEen berri emateko lineako RED sistema aukeratzen denean bidaltzen diren gatuak eguneratu behar ditugu.\nHori dela eta, erantsita ematen dizuegu Erabiltzailearen eskuliburu berria aldi baterako ezintasunaren parteak linean kudeatzeko. Helburua da aldi baterako ezintasunen parte medikoen eredu berrien transmisioa erraztea, Osasun Zerbitzu Publikoa langileei, enpresan aurkezteko, aipatutako araudiak onartutako parteen eredu berriak ematen hasten zaien unetik.\nGidaliburua PDF formatuan


ISILEGI BIZI ETA ISILEGI JOAN DIRENEN IZENAK ETA IZANAK, AHOTS GORAN | herria | GAUR8 - mila leiho zabalik\nAzkenean, bederatzi geldialdi proposatzen dituen ibilbidea osatu dute Seguran, «Hariz hari, sorgindu hadi!» izenekoa. Ertz ugari ukitzen ditu bideak; amatasuna, zaintza, baserria, ostatuak, lan mundua, kirol arloa, osasuna…\nXX. mendean, Seguran, emagin ugari izan ziren: Ermaxoko amona, Frantxika Galparsoronekoa, Iñazi Osinalde... Ohikoa zen, batez ere baserri munduan, emakumeak beste emakume batzuen laguntza izatea erditzerako garaian\nSegurako emakumeek lixibalekuetan egiten zuten topo elkarrekin. Lixibalekuak arropa garbitzeko lekuak izateaz gain, harreman sozialak garatzeko espazioak izan ziren. Zaintzatik eta topagunetik, bietatik zuten gune horiek\n«Konturatu ginen Segurako historian bazela hutsune handi bat. Segurako emakumeen historia ez zegoen inon, kale guztien izenak gizonezkoenak dira, adibidez. Hutsuneari bueltak ematen eta prozesu hau martxan jartzen hasi ginen»\nLan isila edo isildua, ikusten ez den haria, igartzen ez den puntada. Beharrezkoa etxea eta herria harilkatzeko, zuloak konpontzeko, josturak indartzeko. Historia emakumerik gabe kontatzen bada, zuloz beteriko historia da. Segurako emakume talde batek erabaki du herriaren historia ahalik modu osoenean kontatu nahi duela eta orain arte falta izan zaizkion txatal batzuk erantsi dizkio.\n2015ean emakumeen mundu martxarekin piztu zen txispa, gogoeta feminista horretan sumatu baitzuten herrian hainbeste lan isil egindako emakume asko ez direla ez ikusten ez aitortzen. Hasiera hartan Lixibalekue berreskuratu zuten, garai batean herriko emakumeen topalekua zena. «Espazio hori berreskuratu genuenean, konturatu ginen Segurako historian bazela hutsune handi bat. Segurako emakumeen historia ez zegoen inon, kale guztien izenak gizonezkoenak dira, adibidez. Hor hasi ginen hutsuneari bueltak ematen eta prozesu hau martxan jartzen. Prozesu horren baitan emakume talde bat sortu genuen eta ahalduntzea bultzatu. Horretarako ere balio izan du», kontatu du Eider Murgiondok. Murgiondo proiektuaren bultzatzailea da eta aurreko legealdian Parekidetasun zinegotzia izan zen.\nFarapi kooperatibaren laguntza izan dute bidean. «Ahalduntze prozesu horren barruan, taldea bera hasi zen irizpideak ezartzen tokiak, izenak, jarduerak… aukeratzeko. Prozesua askotarikoa izan da. Gertatu izan zaigu espazio bat edo emakume bat erreferentziatzat jotzea taldeak eta, gero, emakume horrek parte hartu nahi ez izatea edo nabarmendu nahi ez izatea. Oraindik askotan kostatu egiten zaigu emakumeei lehen lerrora etortzea».\nAzkenean, bederatzi geldialdi proposatu dituen ibilbidea osatu dute Seguran, “Hariz hari, sorgindu hadi!” izeneko bidea hain justu. Ertz ugari ukitzen ditu bideak; amatasuna, zaintza, baserria, ostatuak, lan mundua, kirol arloa, osasuna… Atzetik dokumentazio lana dago; bai han eta hemen topatutako dokumentuetatik eta baita nabarmendu nahi diren emakumeen senideen eta ingurukoen testigantzetatik jasoa.\nGeldialdi bakoitzean azalpenak jasotzen dituen panela paratu dute, euskaraz. Gero, QR kode baten bidez azalpen hori bera beste bost hizkuntzetan jasotzeko modua dago; espainolez, katalanez, frantsesez, ingelesez eta alemanez.\nJoan den asteburuan lehen aldiz ibilbidea osatu ahal izan zen aparteko gidariekin; Maider Murgiondo bera eta Izarra Urdailleta Segurako alkatea. Hamarnaka herritar batu ziren gonbidapenera eta benetan paseo ederra izan zen, bertaratutakoek jakin-minez eta une batzuetan hunkituta osatu zutena, aipatzen ziren emakume horiek etxekoak zituztelako edota kontatzen ziren egoerak beren azalean bizi izan zituztelako gazte garaian.\nGarai bateko emakume segurarren eskutik eta begietatik, Segura modu berrian deskubritzeko ibilbidea da zalantzarik gabe.\n1 • Kontxixiren etxea\n“Jausi danok atsoen bila,\nherri honetan badira mila\negin dezagun danakin pilla\neta iguin dezagun hazi hila”\n“Atso zaharraren atorra zarra\nberia balu ezerrez,\nkearre baino beltzago dago\nSan Joan bezperan abesti hori kantatzen zieten herriko mutil gazteek Seguran haurrik izan ezin zuten (edo izan nahi ez zuten) emakumeei. Emakumea izan eta umerik ez izatea «baliorik gabeko» emakume izatea baitzen haientzat, «hazi hila», bertsotan esaten zietenez. Eta hori gutxi ez eta, gainera, pulamentu gutxikoak omen ziren, alferrak eta garbitasun eskasekoak.\nMaila horretako burlak eta irainak jasan behar izaten zituzten emakume horiek San Joan bezperan, ekainaren 23an, kalean parrandan zebiltzan segurar gazteen ahotik.\nKontxixi XVIII. mendeko emakume alarguna omen zen, beheko errebaleko etxe batean bizi zena. Hortxe topa daiteke ibilbidearen lehen panela. Kontxixi oso gazte alargundu zen eta ez zuen haurrik. Hartara, San Joan bezperako ohitura mingarri hori ere sufritu behar izaten zuen. Horrekin nazkatuta, herrian «atsotzat» hartzen zituzten emakume guztiei dei egiten zien San Joan bezperan bere etxera. Eta, hantxe, denak elkarrekin pasatzen zuten trago txarra eta taldean egiten zieten aurre bertso mingarri horiek abestera gerturatzen zirenei. Orain ahizpatasuna esaten zaio.\n2 • Katalina Goia Murgiondo\nBigarren geldialdia, Katalina Goia Murgiondo (1911-1979) sukaldari sonatuaren Urnausi baserri inguruan. Jaiotzez mutiloarra zen Katalina, baina oso ume zela etorri zen Segurara familia. Oso gaztea zela Bilbora joan zen neskame, Sota familiaren etxera. Garai hartan familia aberatsa eta ezaguna zen Bilbon. Sotatarrak laster konturatu omen ziren Katalinak oso esku ona zuela sukalderako eta akademia batera bidali zuten ikastera. Sukaldaritza frantsesaren eragina nabarmena zen XX. mende hasiera hartan Bilbon. Herrira itzulitakoan (guda garaiko hainbat gertakizunen ondoren), Urnausira ezkondu zen eta bertan hasi zen sukaldaritza ikastaroak ematen, bereziki ezkontzera zihoazen neska gazteei. Baina etxea txiki geratu zitzaion, gero eta sona handiagoa zuten bere ikastaroek eta herriz herri hasi zen orduan klaseak ematen; Beasain, Zegama, Legorreta, Zaldibia... Horrez gain, Goierriko hainbat baserritan ezkontzako banketeak antolatzen zituen, baita Segurako Imaz jatetxean ere.\nIndar enpresako sukaldeko arduraduna izan zen 60ko hamarkadatik erretiroa hartu zuen arte, bere bi alabekin batera. Sukaldaritzari buruzko bere ezagutzak “Libro de cocina” izeneko liburuan jaso zituen, 50eko hamarkadan. Liburuak 500 errezeta baino gehiago jasotzen ditu, hiru edizio argitaratu ziren eta guztiak saldu.\n3 • Emaginen etxea\nXX. mendean, Seguran, emagin ugari izan ziren: Ermaxoko amona, Frantxika Galparsoronekoa, Iñazi Osinalde... Ohikoa zen, batez ere baserri munduan, emakumeak beste emakume batzuen laguntza izatea erditzerako garaian. Emaginok oso gutxitan aitortu zaien ezagutza zeukaten, emakumeen gorputzaren eta erditze prozesuaren inguruko ezagutza sakona.\nGarai hartan seme-alaba ugari izaten ziren eta ez zegoen egungo osasun zerbitzu egiturarik. Gainera, herrian ziren medikuen zerbitzuak ordaintzeko moduan ziren familia gutxi izaten ziren; medikua etxera ekartzea bost pezeta kostatzen zen.\nMedikuntza zientifiko-arrazionala (gizonen esku zegoena) orokortzen hasi zen unean, alde batera geratu ziren bestelako ezagutzak; emaginenak, senda-belarrak erabiltzen zituztenenak... Emakumeen esku zegoen ezagutza bigarren mailan geratu zen, egindako lanaren aitortzarik gabe. Horregatik, ez da ahaztu behar denbora luzez emaginek lagundu izan zietela haurrei jaiotzen.\n4 • Lixibalekua\nXIX. mendearen bukaeran (XX. mendearen hasieran kasurik gehienetan) hasi ziren pixkanaka orokortzen zerbitzu publikoak; argi elektrikoa, ur hornikuntza... Segurako lehen ur hornikuntza 1904. urtean egin bazen ere, arropen garbiketarako errekako ura erabiltzen zen, XX. mende erdialdean ur horniduraren hobekuntza egin zen arte. Seguran, gutxienez, bi lixibaleku zituzten.\nSegurako emakumeek lixibalekuetan egiten zuten topo elkarrekin. Lixibalekuak arropa garbitzeko lekuak izateaz gain, harreman sozialak garatzeko espazioak izan ziren. Emakumeek espazio propio gutxi zituzten beste emakume batzuekin bakarka harremantzeko eta lixibalekuek hutsune hori betetzen zuten.\nFisikoki lan gogorra zen arropa garbitzea, indarra eta abilezia eskatzen zituena. Seguran jasota geratu denez, «lixiba astelehenetan itten zan, goizena eta txurina zabaltzen zuna, emakumeik haundina».\n5 • Ostatue\nXX. mendean taberna eta ostatuz betea zegoen Segura. Gehienak herri barruan zeuden eta beste batzuk inguruko baserrietan ere bai; Malkorran, Etxe Zurin, Madalenan... Baserriak izan eta tabernako zerbitzuaz gain beste hainbat gauza ere eskaintzen zituzten txoko hauek; barberia, denda…\nEtxeko gizonak fabrikara joaten ziren lanera eta emakumeak izaten ziren eguneko ordu guztietan bertan lanean aritzen zirenak. Jendea zerbitzatzeaz gain, sukaldeko martxa, familia eta sortzen zen gainerako guztia beraien gain izaten zen.\n«Emakumeak lan asko egindakoak gara», dio Madalenako Jesusak. Bere antzera ibiliak dira beste hainbesteren artean Etxe Zuriko Trinidad, Malkorrako Nati eta Imazeneko Teresita ere.\n6 • Baserri mundua\nUkaezina da emakumeek baserrien biziraupenean izan duten garrantzia. Baserrian lanaren bi esparruak gurutzatzen dira espazio berean: ardura produktiboak (animaliak, baratza, produktuen ekoizpena eta salmenta) eta ardura erreproduktiboak edo zaintzakoak (haur eta adinekoen zaintza, arropak, janariak, eta abar).\nBaserrietako emakumeek bi ardurok izan dituzte, hau, da paper bikoitza: animaliez eta baratzeaz arduratzeaz gain, inguruko guztien ongizateaz ere arduratu izan dira.\nHorrela kontatzen zuten Joxepak, Beatrizek... duela gutxira arte Erbiola baserriko kanpoaldeko petrilean eseri eta kontu kontari aritzen ziren emakume baserritarrek. Beatriz baserrira ezkondu zen eta baserriarekin batera baserrian ziren adinekoen zaintza hartu zuen bere gain. Gainera, urte luzez etxean ekoizten zuten esnea partitzeaz arduratu zen. Joxepa Arrondok baserriko lanen gogortasuna oroitzen zuen, berorik handienean belarra mozten ibili izana.\n7 • Xesteria\nSegurako beste hainbat neskatoren moduan, 14 urterekin hasi zen Joxepa Albizu Xesterian lanean. Neskametza baina nahiago izan zuen lantegiko lana. Soldatapeko lanari dagokionez ez zegoen aukera gehiegirik garai haietan. Erregimen Frankista boterean egon zen bitartean, emakumearen rolik tradizionalena indartu zuen, amatasuna eta etxekoen zaintza erdigunean jartzen zituen rola. Hori bermatzeko, eta emakumeak soldatapeko lanetik urruntzeko, 1938ko Langileen Foruan «emakumeak lantegi eta tailerretako lanetatik askatzeaz» hitz egiten zen. 1942an, behin ezkonduta soldatapeko lana uzteko derrigortasuna ezarri zitzaien emakumeei (salbuespen gutxi batzuekin).\n«Ezkondu ginenen, xesterin dotea eman ziguen. Hori izantzan gu despeditzeko modu elegantea».\n8 • Txanbolinpe\nPilota profesionalaren historian gutxi dira emakumeei eginiko erreferentziak. 1920tik 1950era bitartean erraketisten loraldi bat eman zen, baina Euskal Herritik kanpo; espainiar Estatuan, Kuban eta Mexikon nagusiki.\nFrontoia “gizonezkoen” espazioa izan da beraz, bai jokalariei dagokionez baita ikusleei dagokionez ere. Baina noski, baziren pilotan aritzea maite zuten neskatoak ere. Eskolatik korrika bizian ateratzen omen ziren Axun, Nati, Etxezuriko Arantxa, Aldatxeko Lurdes eta Edurne Galparsoro Txanbolipen esku pilotan jolastera. Pilotan «mutilek baino hobeto» egiten zutela gogoratzen dute herrian. Garai hartan ez zen ohikoa neskatoak frontoian ikustea, bestelako jolas batzuetan aritzen ziren edo eskola eta gero etxeko lanetan laguntzera joaten ziren.\n“Marimutil” deitzen zieten Axun, Nati, Arantxa, Lurdes eta Edurneri, baina haiek pilotan aritzea zuten maite, tantoak bata bestearen atzetik jokatzea, etxeratzeko presarik gabe.\n9 • Anita Arzelus\nAnita Artzelus Imaz (1913-1998) zenaren etxe parean amaitzen da ibilaldia. Anitari ume-umetatik zetorkion artearekiko zaletasuna eta modu askotara garatu zuen zaletasun eta gaitasun hura: buztinezko irudiak, oleoz nahiz pastelez margotutako bodegoi, paisaia edota Grekoren kopiak, altzariak zahar-berritu, arropak diseinatu, sukaldaritza, nobelak idatzi…\nBeleanisten Elkarteak antolatutako lehiaketa batera aurkeztutako lan bati esker, Parisera ikastera joateko irabazitako bekari uko egin beharra izan zuen. Etxeko laguntza behar zuen Parisa joateko eta ukatu egin zioten. Bere etxean semeek goi mailako ikasketak zituzten, baina alabek ez. Eta Anitak ozen aldarrikatzen zuen berak ere ikasi egin nahi zuela. Ez zuen etsi eta urte batzuk geroago, bere urterik gozoenak eta beteenak igaro ahal izan zituen Madrilen. Gizarte laguntzaile ikasketak hasi zituen. Baina ama gaixotu egin zitzaien eta zaintza lanek deituta, Segurara itzuli beharra izan zuen, ikasketak bukatu baino lehen.\nIkasteko eta irakasteko grina ez zitzaion itzali bizitza osoan. Alabei irakurketarako eta jakin-minerako zaletasuna transmititu zien eta herrian ere lan handia egin zuen, haur eta gazteei marrazketa eta margolaritza erakutsiz.\nEta horraino, ibilbide fisikoa. Baina hori baino gehiago da, bidea sinbolikoa eta aldarrikapenezkoa ere badelako. Amaieran, hausnarketak piztuta segitzen du; isil-isilik bizitu ziren eta isil-isilik hil ziren emakumeak gogoan. Ondo merezi dute beren izena eta izana ahots goran kontatzea, «Segura posible egin duten ezinbesteko emakumeak» direlako.


Ainhoa Villaberderi CORREOSen lan egitea galaraztea salatzen dugu | LAB SINDIKATUA\nErrepresioa Ainhoa Villaberderi CORREOSen lan egitea galaraztea salatzen dugu\nOhar honen bitartez, LABek jakinarazi nahi du Gasteizko Epaitegi batek berretsi duela CORREOSen erabakia, zeinaren ondorioz AINHOA VILLAVERDE lan poltsatik kanporatzen zuten. Gogorarazi nahi dugu AINHOA gazte mugimenduaren kontrako sarekada batean atxilotu zutela, kartzelaratu, epaitu eta azkenean Auzitegi Gorenak 2 urtebeteko kartzelaldia eta inhabilitazioa ezarri zizkion.\nHortaz, AINHOA Correos-eko lan poltsan zegoen eta tarteka-tarteka denboraldi batez lan egiten zuen bertan. Gauzak horrela, aurtengo otsailean Correos-ek jakinarazi zion lan poltsatik kanporatzen zutela inhabilitatuta egoteagatik eta ebaluaketa negatiboa jasotzeagatik.\nHala ere, batetik inhabilitazioa zehaztuta egon ezean, Auzitegi Gorenak jada ebatzi du ezin dela aplikatu. ren jurisprudentziaren kontrakoa zen erabakia. Bestetik ere, ebaluaketa negatiboa zigortua izan zen delituak “alarma soziala” pizten zuelako; horren aurrean, esan behar dugu prozedura ez dela legezkoa izan eta Auzitegi Gorenak bere sententzian 2 gradu jaisten zizkionean “alarma soziala” ez zegoelako. Beraz, erabaki erabat politikoa hartu zuen Correos-ek AINHOA lan poltsatik kanporatzen eta orain epaitegi batek bere argudio eskasak aintzat hartu eta erabakia berretsi du.\nLABek irmotasunez arbuiatzen du sententzia hori, AINHOAren eskubide baten urraketa bermatzen duelako. Ainhoari bezala, hamarnaka pertsonei beraien militantzia politikoarengatik urratu zaizkie beraien eskubide politikoak, zibilak, askatasuna,… eta orain arlo publikoan lan egiteko eskubidea ere. Sindikatu honek ez du onartzen burutzen ari den eskubide zapalketa hori eta ahal duen bitarteko guztiekin borrokatu du, pertsona hauei bere babes osoa eskainiz. Norabide horretan burutu dugu gaurko mobilizazioa eta horrekin batera, iragartzen dugu arlo juridikoan sententzia horren kontra helegitea aurkeztuko dugula.


Bussiera Badiu - Wikipedia, entziklopedia askea.\nJean-Jacques LAVALLADE (2014-2020)\n45° 39′ 06″ N, 0° 36′ 19″ E / 45.651666666667°N,0.60527777777778°E / 45.651666666667; 0.60527777777778Koordenatuak: 45° 39′ 06″ N, 0° 36′ 19″ E / 45.651666666667°N,0.60527777777778°E / 45.651666666667; 0.60527777777778\nBussiera Badiu (Frantzia)\nBussiera Badiu (Okzitania)\nÉcuras, Eymouthiers, Étouars, Busserolles, Saint-Estèphe, Teyjat eta Soudat\nBussiera Badiu (okzitanieraz Bussiera Badiu, frantsesez eta ofizialki: Bussière-Badil) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 423 biztanle zituen.\n2007an Bussière-Badil udalerrian erroldatutako biztanleak 499 ziren. Familiak 222 ziren, horien artean 72 pertsona bakarrekoak ziren (38 bakarrik bizi ziren gizonak eta 34 bakarrik bizi ziren emakumeak), 90 seme-alabarik gabeko familiak ziren, 51 seme-alabak dituzten bikoteak ziren eta 9 seme-alabak dituzten guraso-bakarreko familiak ziren.\n2007an 326 etxebizitza zeuden, 232 familiaren etxebizitza nagusia ziren, 70 bigarren erresidentzia ziren eta 23 hutsik zeuden. 299 etxeak ziren eta 27 apartamentuak ziren. 232 etxebizitza nagusietatik 191 bere jabearen bizilekua ziren eta 42 alokairuan okupaturik zeuden; 2 etxek gela bat zuten, 15 etxek bi zituzten, 58 etxek hiru zituzten, 63 etxek lau zituzten eta 95 etxek bost zituzten. 148 etxek euren parking plaza propioa zuten azpian. 106 etxetan ibilgailu bat zegoen eta 90 etxetan bat baino gehiago zituzten.\nBussière-Badil udalerriko biztanleria-piramidea 2009an .\n2007an lan egiteko adina zuten pertsonak 284 ziren, horien artean 170 aktiboak ziren eta 114 inaktiboak ziren. 170 pertsona aktiboetatik 156 lanean zeuden (95 gizon eta 61 emakume) eta 15 langabezian zeuden (5 gizon eta 10 emakume). 114 pertsona inaktiboetatik 61 erretiraturik zeuden, 20 ikasten zeuden eta 33 "bestelako inaktibo" gisa sailkaturik zeuden.\n2009an Bussière-Badil udalerrian 186 unitate fiskal zeuden, 372 pertsonek osaturik. Pertsona bakoitzeko diru-sarrera fiskalaren mediana urteko 13.906 euro zen.\n2007an zeuden 28 komertzioetatik, 2 janari enpresak ziren, 5 bestelako produktu industrialen fabrikazioko enpresak ziren, 1 eraikuntza enpresa zen, 5 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren, 1 higiezinen enpresa zen, 4 zerbitzu enpresak ziren, 2 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 posta bulegoa zen, 2 ibilgailuen konpontzeko eta nekazaritza tresnetako lantokiak, 1 eraikuntza enpresa, 1 ile apaindegia, 3 jatetxeak eta 1 higiezinen agentzia.\n2000. urtean Bussière-Badil udalerrian 31 nekazaritza-ustiategi zeuden, 720 hektarea erabiltzen.\nBusserolles (4,0 km)\nSoudat (4,5 km)\nÉcuras (4,5 km)\nEymouthiers (4,8 km)\nÉtouars (5,8 km)\nRouzède (7,3 km)\nPiégut-Pluviers (7,4 km)\nLe Bourdeix (7,6 km)\nTeyjat (7,8 km)\nBNF: 15251722q (data)\nOrriaren azken aldaketa: 29 azaroa 2019, 23:53.


Curso de telepatia by meridam 1883 views\nTelepatia by yirebejarano 374 views\nTelepatia by Zenny Danny 2114 views\nInspiração, intuição, telepatia (au... by Bruno Bartholomei 510 views\nJardunaldi Pedagogikoak 2009 by Euskal Herriko Ik... 914 views\nTelepatia - Paz Universal by Curación Esotérica 260 views\n1. “Telepatiagizakiok gehienizan nahi dugungaitasuna dabaina, osoarriskutsuaizango litzatekegizarteanelkarbizitzeko”\n2. Aurkibidea Zer da telepatia? Historia Zergatik ez da zientzia? Saiakuntza telepatian Telepatia motak:1- Senezko telepatia2- Intuiziozko telepatia 2012-ko telepatia Nola garatu telepatia? Bibliografia\n3. Zer da telepatia?Telepatia parapsikologiaren fenomenoa da eta burbuinbatetik bestera pentsamenduak edo sentiemenduakeramateari deritzo, 5 zentzuak erabili gabe.Berdin dio igorlearen eta hartzailearen arteko distantzia edooztopo materiala, telepatia beti gertatzen da.\n4. HistoriaAntzinako kulturetan ez Lehenengo telepatiadira telepatiari buruz behaketa Society foridatzizko dokumentuak Psychical Research-ek eginaurkitu. zuen 1886an. Hala ere, ezEtimologikoki, grekotik zuten metodo zientifikoaurruneko sentimendua erabili esperimentuaizan nahi du. egiteko. 1927-an Joseph Banks Rhine1917an John E. Coover Duke unibertsitatekoak lortuStranfordeko zuten telepatia metodoaunibertsitatekoa egin munduan zehar zabaltzea, izanzituen hainbat froga. ere, egin zituzten frogak metodo zorrotzak eta estadistika erabiltzen zutelako.\n5. Zergatik ez da zientzia?Telepatia arloan milakasaiakuntza egin dira, bainaoraindik ez da zientzia bezalaonartu. Uste da gizakionburbuina ezin dituela energiamagnitude horiek sortu. Halaere, eta nahiz eta komunitatezientifiko gehiena aurkadagoen, zenbait zientzialarikfenomenoa existitzen deladiote.\n6. Saiakuntza telepatianHonelako esperimentuek telepatiadagoela babesten dute:10 untxi eta haien amak jarriziren batak besteengandik1200km-tara. 10 untxiak hil eginzituzten deskarga elektriko batenbidez eta momentu horretan,amek burbuin tentsioan gorakadaizugarria jasan zuten.Esperimentu honek errusiarrekegin zuten eta eszeptikoentzatizugarrizkoa izan zen emaitzakjakin zituztenean.\n7. Telepatia motakSenezko Intuiziozkotelepatia telepatia\n8. Senezko telepatiaEnergia inpaktuetanoinarrituta dago etatransmititzeko moduasubstantzia eterikoa da.(fluido ikusezina etaelastikoa, hipotesi batzuekespazio an mugimenduandagoela diote eta argia,beroa edo beste energiaformak transmititzendituena). Senideen arteanematen da bereziki etaezaguna da.\n9. Intuiziozko telepatiaOso gutxik omen dute telepatia mota hau eta lortzekoespiritualki garapena behar da eta entrenamendua meditazioarloan. Astronomia eta hirugarren begiarekin zerikusia du.\n10. 2012ko TelepatiaGaur egun, hainbat ikerketaegin ondoren, 2012-aneremu elektromagnetikoakaldatuko direla ikusi dute.Urte hau ere askotan lotu dasuntsipenarekin, bainazientifiko askoren usteztelepatia ugarituko daaldaketa honengatik.Gizakia moldatu beharko daegoera berrira eta fenomenoberriak agertu daitezke.\n11. Nola garatu telepatia? Telepatia garatzen hasteko hauxe da metodorik errezena: Kaletik goazenena, saiatu behar gara ahalik eta gehien kontzentratzea. Gero, hartzailearen burbuina begiratu behar dugu eta pertsona hori buelta ematen saiatu behar dugu. Lerdokeria hutsa dirudien arren, praktika hau askotan egiten baldin bada, kontzentrazioa hobetzen da eta igorlearen eta hartzailearen arteko komunikazioa.\n12. Bibliografia Wikipedia entziklopedia Elhuyar hiztegia 2012-ko dokumentala Física de lo imposible liburua http://www.escalofrio.com/n/Misterios/La_Telepatia/La_T elepatia.php\nTelepatia - Paz Universal


Energia kontsumoa Vista Alegre baserrian\nVista Alegre Baserria Energia kontsumoa Vista Alegre baserrian\nZer egin dezakegu energia aurrezteko eta energia fosila iturri berriztagarrietako energiagatik ordezkatzeko?\nEsnearen ekoizpenak eta eraldaketak, bestelako edozein elikagairen ekoizpena eta eraldaketa bezala, energia behar du. Vista Alegre baserrian lan hauetarako behar da energia:\n•behientzako elikagaiak ekoizteko\n•behiei elikagaiak eramateko\n•behien mindak eta simaurrak barreiatzeko\n•behiek euren elikagaien zati bat esne bihurtzeko\n•esnea behar bezala biltegiratzeko\n•esnea jogurt eta gazta bilakatzeko\n•esnea, jogurta eta gazta biltegiratzeko\n•esnea, jogurta eta gazta merkaturatzeko\nVista Alegre baserrian, Euskal Herriko abeltzaintzan bezala, erabiltzen den energiarik gehiena energia fosila da, ez berriztagarria. Batez ere, petrolioa erabiltzen da modu ezberdinetan (gasolioa, biodiesela, olioa...), esnea ekoiztu, eraldatu eta merkaturatzeko beharrezkoak diren makina eta tresna motordunak funtzionaraztearren.\nHala ere, Vista Alegre baserrian bost modu daude, alde batetik, energia fosilaren ordez energia berriztagarria erabiltzeko eta, bestetik, energia aurrezteko. Bi kasuetan petrolioarekiko menpekotasuna murriztu nahi da:\n•Behiak eta txahalak larreetan bazkatzen ematen duten denbora (gutxienez 7 hilabete) maximizatzen ari da. Horrela, behientzako elikagaia bildu eta garraiatzeko erabilitako energia fosila murriztu egiten da. Behiek euren indar fisikoa erabiltzen dute bazkatzeko, baina hori energia berriztagarria da.\n•Abeltzaintzarako erositako elikagai gehigarriaren sorburuaren eta Vista Alegre baserriaren arteko distantzia gutxitzen ari da eta, adibidez, erabat ezabatu da Latinoamerikatik inportatutako soja eta bazka Euskal Herrian bertan edo ondoko erkidegoetan (Gaztela-Leonen batez ere) erosten da edo Aragoiko Bardeak (300 bat kilometrara).\n•Energia kantitate handia erabiltzea eskatzen duten material eta baliabideen erabilera murrizten ari da:\n-Herbizidak erabiltzea guztiz ezabatu egin da (eta ez da intsektiziden moduko produkturik erabiltzen).\n-Belarraren siloratzea gutxitzea aurreikusten da; horren ondorioz, plastiko gutxiago erabiliko da.\n-Bazka kantitate handiagoa eta kontzentratu gutxiago dituen elikadura ondorio positiboak izaten ari da behiengan, eta hori dela-eta albaitaritza produktu gutxiago erabiltzen dira, horien ekoizpenak energia gastu handia dakarrelako.\n•Eguzki-plakak instalatu egin dira esnearen eraldaketaren hainbat fasetan beharrezkoa den ura berotzeko: pasteurizazioa, jogurtak eta gaztak egitea, gaztandegiko instalakuntzak garbitzea... Neguko egun hodeitsuetan eguzki-plakek sareko uraren tenperatura igotzen laguntzen dute, 20ºC-tara, eta udan, eguzkiarekin, 60ºC-tara. Esnea pasteurizatzeko 65ºC-ko tenperatura behar da eta jogurta egiteko 90ºC-koa.\n•Esne pasteurizatua, jogurtak eta gaztak biltzeko, ekoizpen, birziklatze, berrerabiltze eta garraio prozesuetan energia gastua minimizatzen duten ontziak identifikatu egin dira. Horrek esan nahi du ontzi handiagoak erabiliko direla (ontzi gutxiago gramoko edota mililitroko) eta, bestetik, beiraren abantailak eta desabantailak aztertzen ari direla, PET plastikoaren aurrean.\nAzkenik, esan beharra dago Vista Alegre Bbaserriak Consulting Instituto Huella de Carbono delakoaren eta EVEren arteko ikerketa proiektu batean lagundu egin du, helburu duena hainbat baserritako energia erabileren inbentarioa egitea eta energia aurrezteko eta berriztagarriak ez diren energiak ordezkatzeko mekanismoak proposatzea.\n2014ko apirilean eguneratua


Elkar Musika Urbieta, Imanol – Elkar Musika\nImanol Urbieta, Zarautzen jaio zen 1934an. Batez ere haurrei zuzenduriko musika egiteagatik ezagutu izan bada ere, beste hainbat ekimenetan ere parte hartu izan du bere ibilbide emankorrean: abesbatza eta musika talde askoren sorreran eta zuzendaritzan, haur kantarien mugimendua abiarazten, Zarauzko ikastolaren lehen urteetan, eta Xirula Mirula musika eskolen sorreran, besteak beste.\nLangile nekaezina izan da Imanol Urbieta.\nHaur kantariak izeneko diskoa grabatu zuen 1967an. Orduz geroztik, dozenaka dira argitaratu izan dituen lanak: Haur kantarien birlorak, Xixupika, Jolasmotrizitatea, Psikofonia, Fonemafonia, Haurtxoa, Aiton amonekin kantari…\nEta ehunka sortutako abestiak: Txiki, txiki, txikia, Behin betiko, Bakarrik eta libre, Mac Mikel, Txoria nintzela, Uztaiak gora (Ran Rober Ran), Martuteneko trena, Jon Braun…\n-1996an, Zarauzko Kultur Merezimenduaren domina eman zion Zarauzko Udalak.\n-2002an, Donostiako Kursaalen, “Imanol Urbieta, lagunak zuri kantari” omenaldia egin zioten hainbat kantari era musikarik.\n-2007an, Gipuzkoako Foru Aldundiak Anton Abbadia saria eman zion bera jardunean euskarari eman dion garrantzia eskertzeko.\n2009an Donostiako Orfeoia-UPV/EHU saria jaso zuen, bere bizitza profesional oparo eta emankorrean egindako lana eta ibilbidearengatik.\n-2010ean, Argizaiola Saria eman zioten umeen euskarazko kantutegiari egindako ekarpenagatik.\n-2013an Zarauzko Udalaren ekimenez Bakarrik eta libre. Imanol Urbietaren kantak izeneko diskoa argitaratu zen. 14 kantarik Imanolen hainbat kantu moldatu eta beren erara kantatu zituzten omenaldi moduan.\nXIXUPIKA 2 * JOLASMOTRIZITATEA 2\nXIXUPIKA 2 * FONEMAFONIA 2\nXIXUPIKA 1 * JOLASMOTRIZITATEA 2\nXIXUPIKA 3 * AIZU AIZU\nIMANOL URBIETAREN KANTAK * BAKARRIK ETA LIBRE\nXIXUPIKA 3 * HOTSEZ ETA HITZEZ\nXIXUPIKA 3 * JOLASEAN ETA KANTUAN\nXIXUPIKA 3 * TIKI TAKA MENDITIK\nXIXUPIKA 3 * KALEZ KALE\nXIXUPIKA 3 * AHOMIZKAN\nXIXUPIKA 2 * JOLASMOTRIZITATEA 1\nXIXUPIKA 2 * FONOGRIÑA\nXIXUPIKA 2 * FONEMAFONIA 3\nXIXUPIKA 2 * FONEMAFONIA 1\nXIXUPIKA 1 * PSIKOFONIA\nXIXUPIKA 1 * JOLASMOTRIZITATEA 1\nHAUR KANTARIEN BILDUMA * XIRULA MIRULA


Prekarietatearen aurkako larunbateko Bilboko manifestazioarekin bat egin du Usurbilgo Ernaik - Noaua.eus\nNoaua Aldizkaria 2019-02-15 09:31\nErnai gazte antolakundeak larunbaterako (otsailak 16) Bilbon deitu duen manifestazioraekin bat egin zuen otsailaren 7an Mikel Laboa plazan egin zuten elkarretaratzearen bidez Aztarrika gazte mugimenduak eta Usurbilgo Ernaik. "Gaur Usurbildik dei egiten diogu Euskal Gazteriari sistemari hortzak ateraz, Euskal Herria eraikitzeko borrokara batzeko, otsailaren 16an denak Bilbora!".\nLan eta bizi prekarietatetaren aurkako elkarretaratzea egin zuten frontoi atzean, eta hitzordu honen bidez, larunbaterako (otsailak 16) Euskal Herri mailako Ernai gazte antolakundeak gai beraren harira Bilbon deitua duen mobilizazioarekin bat egin zuten. Adi, hara joateko autobus zerbitzua antolatu dute. Izen emateko zerrenda Aitzagan duzue.


Umorearen mugak eta kakalarrirako zilegitasuna • ZUZEU\nUmorearen mugak eta kakalarrirako zilegitasuna\nInternetek sua hartu zuen asteburuan El País egunkariak albiste bihurtu zuen bideo muntaia baten karietara. Bertan, ‘Euskaldunan naiz, eta zu? Espainia’ izeneko saioko pasarteak ageri ziren, elkar berariaz lotuak, EiTBk Espainiarekiko mespretxua sustatzen duela frogatzeko bezala. Estereotipoak oinarri dituen umorea ez zait batere gustatzen, eta beraz saio konkretu hau ere ez. Vaya Semanita edo 8 apellidos vascos gustatzen ez zitzaizkidan arrazoi bertsuengatik hain zuzen ere. Tira, gustu txarrekoa iruditzen zait egun telebistan dagoen ia dena. Baina hortik gidoilari, ekoizle eta zuzendarien aurka harrika hastera, badago tarte bat.\nZiur naiz, ‘8 apellidos vascos’ filmarekin hemen gertatu bezala, espainiar dezente mindu dela ikuspegi sinplista hori pantailan ikustean. Dena dela, matizatu behar dira zenbait kontu, honek ez dezan amaitu, lehenxeago esan bezala, ‘Euskalduna naiz, eta zu?’ programako gidoilari onberen lapidazioarekin.\n1 . Gibeleko asmoak\nAspaldidanik ziren zelatan espainiar eskuineko hainbat politikari, aukerarik txikiena ere EiTBren aurka baliatzeko. Eta zoritxarreko bideo muntaia erabili dute harrika hasteko. EiTB baita, euskaldunon, hedabide bakarra, beren kontroletik kanpo dagoena. Argi ilun guztiak, direnak direla, sekulako mesede egiten diona Euskal Herriari, euskarari. EiTBrik gabe, ezingo baikenuke amestu ere egin euskal esparru komunikatibo batekin. EiTBrik gabe euskal kultura hankamotz bailegoke, eta abar luzea.\n2 . Minak eta minak\nMinduta sentitu da jende asko. Baina, ez dezagula ahantzi, egunero mintzen dela jendea. Egunero mintzen gara, adierazpen askatasunaren aterkipean, euskaldunok eta kataluniarrok ere. Egunero mintzen da LGTB kolektiboa, egunero langileria. Nago bideo honek sortu dituen minak ere oso ezberdinak direla izan.\n3 . Kakalarria izateko zilegitasuna\nEspainiar sinbolo zenbaitez hitz egin zen ‘Euskalduna naiz, eta zu?’ programan. Espainiaren sinboloen inguruan botatakoak izan dira askorentzat laidorik mingarriena. Ultraje a España. Zer nahi duzue esatea, piperpotoa bera ez al da bada irain erraldoi bat beste espainiar eta euskaldun askorentzat? Galtzaileen bandokoontzat. Ez zait harritzekoa iruditzen, eta ezta ere iraina, esatea bandera edo ereserki espainolak kakalarria sortzen didala. Edo borboiko erregeak botagurea, esaterako. Horrela baldin bada, zer egingo diogu?\n4 . Umorearen mugak\nAzken batean testuingurua ezabatzen baldin baduzu, edozer bihur daiteke dena baino mila aldiz eskandalagarriagoa. Funtsean umorearen mugez ari gara hizketan. Charlie Hebdok, El Juevesen edo Sacha Baron Cohen bezalako aktoreek zabaldu zuten meloi berbera zabaldu du ‘Euskalduna naiz, eta zu?’ programak. Erroa berbera da. Baina kasu, umorea ona da, sendabidea gaitz askorentzat, eta komeni da noizean behin zeure buruaz barre egitea. Horra gomendioa.\nPS: Besarkada bat ‘Euskalduna naiz, eta zu?’ saioko lantaldeari. Ez zuten asteburu xamurra igaroko-eta.\neuskalduna naiz eta zu?\nEroskiri boikota, bai ala ez? Iruñerriako langileen greba\n2 pentsamendu “Umorearen mugak eta kakalarrirako zilegitasuna”-ri buruz\nBorono 2017-03-06 17:13\nEta garrantzi handikoa iruditzen zain lantaldearekiko elkartasuna agertzea. Ez ninduke harrituko ardiaren kulpa bildotsaren batek pagatzeak.\nElkartasuna adierazteko bururatzen zaidan modu bat, EITBk zentsuratu duen saioaren bideoa berreskuratu eta zirkularaztea da.\nNorbaitek badaki (edo badezake) nola egin?\nIñigo 2017-03-07 15:37\nEz bazuen norbaitek grabatu nekez izango da posible saioa berreskuratzea, EITB barruan ez baduzu lanik egiten behintzat. Artikuluko punturik garrantzitsuena lehenengoa da, eta testuinguru horretan aztertu behar da. EITB aspalditik dago unionismoaren jopuntuan, Vocentok azken urteetan kanpaina artifizial asko elikatu ditu, Mikel Zubimendi dela, Barrura begiratzeko leihoak dela etabar. Argi dago zer dagoen honen atzean. Alde batetik, alderdi batzuek bere sokako kazetari eta kargu gehiago nahi dituzte EITB barruan. Bestaldetik, orain ireki nahi omen den EITBren etorkizunari buruzko eztabaida prozesua baldintzatu nahi dute, EITBko arduradun eta langileak bide autonomiko errejionalistatik atera ez daitezen.


Lapiko Kritikoa » Datozen garai biolentoen zoru etikoak (Berria. 2014-01-05)\nBy Eduardo Apodaka • Jan 5th, 2014 • Category: Azterketak eta Azalpenak\nZoru Etikoari buruzko ezbaia pil-pilean zutela sabai estetikoa jausi zen legebiltzarkideen buru gainera Cabacasen hilketa aztertzeari uko egin eta segituan Aldekoa izendatu zutenean. Inor ez zen ohartu: Deustuko Unibertsitateko Gizarte Barometroaren arabera, EAEn hamarretik batek ezagutzen du Jaurlaritzaren Bake Plana. Eta Zoru Etikoa zenbatek? Nork daki nolako zorua den? Gogorra al da? Asfaltozkoa? Edo harlauza dotorez osatua? Zorua lurra estaltzeko izan ohi da, eraiki nahi duenak, bideak eta autopistak eraiki nahi dituenean ere, indusketa egiten hasten du lana, alegia, estali baino arinago, lurrak irauli eta erraiak agerian jartzen ditu: zimenduak irmo zutitzeko edo… Metaforaren makurrari tiraka, bururatu zait gerra osteko guztietan bezala, gaizto ofizial bakarra izendatuta, lotsak estali behar direla. Geroago etorriko dira arkeologoak zoru azpiko lurrean zer eta nor ote datzan ikertzera. Metafora txarra nire ustetan, baina zer dio Zoru hark?\nEngainu gutxi du testuak. Ez dio, esaterako, «inor ez da gose izango», «inor ez da zapaldua izango» edo halakorik. Kontu horiek erruki apolitikoarentzat erreserbatu dira. Zorua, bistan da, ETAren hilobi gaineko hormigoizko harlauza izateko atondu zuten. Pitzatu ez dadin, horrela dio: arrazoi politiko bat bera ere ezin da etikaren eta giza eskubideen errespetuaren oinarrizko printzipioen gainetik jarri. Giza eskubideak edozein arrazoiren gainetik dagoen absolutu etiko bat dira. Absolutua, alajaina. Gehiengo sinplez ebatzitako absolutu etikoa! Jaun Done Mandela demokrata guztien aita zaindaria ere kondenatuko zuen Absolutua…\nEtika absolutua oximoron bat da. Idatzi zuenak jakin beharko zuen: etika absolutua bada jokaera ez da etikoa izango, absolutuen arabera jokatzen duenak ez du erabaki etikorik, absolutuak erabaki du eta. Ondorioen etikek ere asmoa behar dute oinarri, etikotasuna ez dago inoiz pertsonetatik kanpo. Baina, jakina, jendeen harremanak eta egoerak, balioak eta beharrak, ez dira inoiz alde biko kausa-ondorio harreman sinpleetan gertatzen. Dogmatismo manikeoan izan ezik. Baina absolutu etikoa kontraesankorra bada, giza eskubideena gezurra da: batetik, giza eskubideak arrazoi politikoengatik zabaldu direlako munduan, are gehiago, arrazoi politikoaren bukaera-puntuko ideologia dira (non plus ultra ideologikoa), eta bestetik, giza eskubideak absolutuak izan daitezen, de facto bete behar direlako. Giza eskubideak absolutu etiko bat direlako horrek eskubide horiek definitzeko, negoziatzeko, zabaltzeko edota gauzatzeko bidea ixten du. Aski salatu da totalitarismo hori.\nDena dela, argi dago testuak ez duela helburu etikaz eztabaidatzea. Bake Plana eta Zoru Etikoa operatibo politikoak dira, berariaz eginak ETA deslegitimatzeko. Alde horretatik, zoru etikoaren ideia legitimazio frontean kokatzen da, eta ez soilik hemengo kontuetan. Etika, orduan, aginteak boterea ostentzeko darabilen tresna bilakatzen da. Lehengo kredoen ordezko.\nKontuan hartu behar da boterea dela, autoritatea galduz gero, aginteari geratzen zaion azken ahalmena eta beti izaten da zentzugabea. Nahiz eta aurrean «kontra» paratxokea jarri. ETArena da segur aski, hurbil ditugun kontra-botereetan kasurik argiena: ETAk ez zuen inongo legitimitaterik jende askorentzat. Eta hala izanik, ETA gordin-gordinean agertzen zitzaion: ETA botere hutsa zen, biolentzia hutsa. Kontrara, ez gutxik uste zuten ETAk bazuela zentzurik, bazuela botereaz gain hala-moduzko autoritatea, haiek onartzen ziotena gutxienez. ETAren historia, ostera, legitimitate-kapitalaren etengabeko galeraren historia izan da. Estatuak irabazten zuen ETAk galdu ahala. Ez du den-dena galdu, nonbait. Bake Planak kendu nahi diona aitortzen dio. Edozelan ere, legitimitate inbertsio berri bat egon da. «Inbertsio» hitzak dituen adiera guztiei erreparatuta bistan da inbertsioaren helburua ezin dela izan ETA legitimatzea (legez ezin da, inbertsioaren errentagarritasunari begira ere ez). Helburua helburuak dira. Inbertsioak herri-mugimenduei ekarri beharko die autoritate-kapitala. Tantaz tanta lortuko omen da.\nBaina esan bezala, hemengo auziaz landa ere, aginteen zentzugabetzea orokorra da. Autoritatea lehengai garesti eta eskas samarra bihurtu da. Jendearen begi lausoak krisiak eta gehiegikeriak garbitu ahala, agintearen boterea biluzik agertzen da. Eta bere burua larrugorritan ikusten duen aginteak bortxari eusten dio, lege-bortxari lehenik. Horrela, legea estutu dute Espainia aldean jende erreboltari eta sosegu-gabea baketzeko. Garai biolentoak omen datoz. Sistemaren biolentzia agerian geratzen den guztietan, xumearen eta mendekoaren biolentziari jartzen diote fokua botereek. Tartak, argazkiak, pegatinak, mus partidak eta bertsoak lehergailu bilakatuko dira. Ekintza sinbolikoen biolentzia erreala erakutsiko digute biolentzia sinboliko eta estrukturala irreala dela sinets dezagun. Iritzia eta botoa ere debekatuko dira, Koartangon edo Katalunian, kasurako. Beharrik, zorua hautsi baitezakete.\nZoru etiko asko ezarri beharko dira, boterearen lotsariak ostenduko badira, eta ez dira gutxi izango botereari boterez erasotzea erabakiko dutenak, legitimitatea jendearengandik lortu beharreko atxikimendu barik, Kausak ematen duen kapitala delakoan eta etika subjektu-arteko eraikuntza prekarioa barik, Helburuak emandako jokatze-gida absolutua delakoan. Datozen garai biolentoetan, nonahi agertuko da boterearen tentazioa. Bitartean, zoru metaforikoak arrakalatuko dituzte ur tanta geldoek, batek daki arrakaletan justiziarik loratuko ote den.\nEuskal patologia (berria, 2014-10-12)\nEuskal identitatea (Jule Goikoetxea, Berria 2014-10-01)


Iraupenaren kondairak - Kultura - Berria\nEuskararen iraupenari buruz gogoetatu du Tartean teatroak 'Ghero: azken euskalduna' antzezlan berrian. Hilaren 20an estreinatuko dute pieza, Bilboko Arriaga antzokian\nPatxo Telleria, Ane Pikaza, Olatz Ganboa, Iñaki Maruri eta Mikel Martinez, Ghero antzezlanaren entseguan. LUIS JAUREGIALTZO / FOKU\nUrruneko galaxia batean, 3000. urtean. Hizkuntza berri batean kantuka. «Gravas ke estu trankila, havos agrablam morton. La kuracisto estas per tio, per dibidi felicon». Ospitalean, hiltzear den paziente batek galdera. «Zergatik ez dizuet ulertzen normal hitz egiten duzuenean?». Haren medikuak erantzuna: «Afasia duzu; arazo neurologikoa. Hizkuntza globala garunetik ezabatu zaizu. Orain, hizkuntza hau besterik ez dakizu». Eta pazienteak harriduraz: «Euskara? Is not posible, ni ondo nago, normala naiz». Medikuak hausnarrean eman dio azalpena: «Hizkuntza zahar guztiak desagertuta zeudela uste genuen». Hiltzear den pazienteak, hasperenka: «Nire arbasoak tematu ziren hizkuntza hau belaunaldiz belaunaldi gordetzeaz. Ni naiz the last one; azken euskalduna. Baina nik normala izan nahi dut, everybody bezala». Etorkizunera, 3000. urtera egin du Tartean teatroak Ghero: azken euskalduna antzezlan berrian; euskara desagertzeko zorian den mendera. «Barre egiteaz eta hausnartzeaz gain, omenaldia egin nahi genion euskararen iraupenari», azaldu du Patxo Telleriak. Hark ondu du gidoia, eta hilaren 20an egingo dute estreinaldia, Bilboko Arriaga antzokian.\nTelleriarekin batera, Mikel Martinez, Olatz Ganboa, Ane Pikaza eta Iñaki Maruri arituko dira aktore lanetan, eta Jokin Oregi izango dute gidari. Antzezlanean azaltzen diren hizkuntzak zerrendatzen hasi da lantaldea: «Hamabi dira». Eta hasi dira denen artean zenbatzen. «Euskara, katalana, galegoa, gaztelania, ingelesa, frantsesa, txinera, latina, mikmak Ternuako aborigenen hizkuntza, protoeuskara, fino-hungariera eta morse kodea». Hizkuntza globala izenekoa da aipatu duten hamabigarrena. «Asmakuntza bat da hizkuntza globala: 3000. urteko hizkuntza».\nEsperantoa oinarri hartuta, etorkizuneko gizakien lengoaia sortu du Telleriak antzezlanerako. Ahaztu egingo du hizkuntza globala Martinezek, hiltzeko ordubete besterik falta ez zaion etorkizuneko gizakiak. «Bere amonarengandik jaso du euskara, baina, amona hil ondoren, normal biziko da, mundu guztiak hitz egiten duen hizkuntza globalean. 3000. urtean dagoen hizkuntza bakarra da, eta, gainera, ontzat ematen da lengoaia bakarra egotea», azaldu du gidoigileak.\nHiltzera doanean, baina, euskara eta arbasoak agertuko zaizkio Martinezi behin eta berriz. Oregik eman ditu azalpenak. «Galderak baino ez zaizkio etorriko protagonistari: hiltzean, zein da hilko dena, bera ala identitatea? Zer gertatu da? Zergatik utzi duzue hizkuntza hiltzen? Zama bat darama txikitatik, amonak esan ziolako bera dela azken euskalduna, eta hizkuntzaren etorkizuna berarengan dagoela». Martinez zaintzen duenaren azalean jarriko da Pikaza, eta istorioaren parabolak eta testuingurua antzeztuko dituzte Telleriak, Marurik eta Ganboak. Gaurkotasuna duen gaia lantzen du obrak, Oregiren arabera, eta Ruper Ordorika abeslariaren Zaindu maite duzun hori abestiarekin egin du laburpena. «'Inork ez zidan esan euskaldun izatea zein nekeza dan'. Aldean daramagun motxila horri buruzkoa da antzezlana». Horregatik dio Telleriak «komedia solemnea» dela Ghero. «Komedia bat da, baina absurdotik urrundu gara. Orain arte egin ditugun lanen estilotik aldendu gara».\nEuskaltzaindiaren mendeurrenaren harira jaso zuen Tartean teatroak antzezlana egiteko enkargua, eta euskarari omenaldia egin diote obran. Umorez, baina gogoetarako tartea eskaintzen duela azpimarratu du Telleriak. «Kondaira asko biltzen dituen kondaira da Ghero, nolabait; eta guzti-guztiak daude errealitatean oinarrituta. Hau da, historiaren hainbat garaitako uneak azaltzen dira». 1789. urteko Frantziako Iraultzaren testuingurura egingo dute jauzi, kasurako, Martinez protagonistaren pentsamenduek bat-batean. Eta Telleriak, Marurik eta Ganboak antzeztuko dute egoera. Frantsesa «hizkuntza nazional» gisa aurkeztuko du Telleriak, eta bizirik irauteko hura ikasi behar duten edo ez zalantzan jarriko dute Maruri eta Ganboa nekazari euskaldunek. «Komedia du oinarrian, baina kontatzen diren istorioak tonu ezberdinetatik kontatuta daude: batzuk umoretik eta besteak emozioetatik».\nKoldo Mitxelenaren hitzak bere egin ditu gidoilariak; izan ere, hark esana da euskararen fenomenorik harrigarriena ez dela jakitea nondik datorren, baizik eta nola lortu duen irautea. «Ez da makala euskarak orain arte iraun izana, eta ikuskizun honen xedea bada horri buruzko hausnarketa egitea». Galderak jaurti ditu jarraian. «Zertarako balio dute hizkuntzek? Eta lengoaien aniztasunak? Zer zentzu du hizkuntzak gordetzeak eta zaintzeak?». Horregatik azaltzen dira hamabi hizkuntza antzezlanean. «Hasierako ideia zen azpidatziak jartzea, baina azkenean lortu dugu horiek gabe ulertaraztea zer gertatzen ari den». Aniztasunari gorazarre egin nahi izan dio gidoilariak. «Hizkuntza aniztasuna ez da muga, ez errealitatean, ez antzezlanean».\nAzaroaren 20an egingo dute estreinaldia, Bilboko Arriaga antzokian, eta beste emanaldi bat egingo dute 21ean. Sarrerak salgai jarri dituzte jada.


Lelo-proposamena – Orereta Ikastola\nKilometroak 2023ko leloa sortzen hasteko garaia iritsi da. Hastapen taldea sortu, Ikastolen Elkarteko Kilometrotako koordinatzaileak Orereta Ikastolako komununitateko hainbat partaideri elkarrizketak egin, DBHko ikasleekin lanketa egin eta, martxoaren 26an, gure komunitatearekin Kafe-tertulia bat antolatu ostean, bertan ateratako ideiekin, Kilometroak-ek jorratuko dituen gaiak eta transmitituko dituen baloreak identifikatu ditu Hastapen Taldeak.\nHoriek denak kontuan hartuta, Kilometroak jaiak 2023k zabaldu nahi duen mezua ondorengo bideo honetan laburtzen saiatu gara, honetatik leloa sortu behar dugulako, guztion ahotan eta euskarrietan erabiliko duguna.\nBideo hori ikusi ondoren, ausartzen al zara lelo bat proposatzen?\nHala bada, bete ezazu ondorengo inprimakia zure proposamenarekin maiatzaren 16a baino lehen:


2+2=5? -> MATE + MATE = LITERATURA?: ITZURUN\nNi, Irati orain 20:24\nBeñat Villanueva 24 de julio de 2009, 17:21\nZer moduz oporretan? Dakusadanez, beterik ez duzu aspertzeko, ez da? Utzi mendiren bat zapaldu gabe, konforme?\nAspalditik blogean sartu gabe eta gustura ibili naiz zure artikulutxuak kuxkuseatzen.\nAh, Ouafari muxurik eta senide guztiei eskuminak.\nIrati 25 de julio de 2009, 11:42\nMuxu bat zuri!\nPozten naiz zure berri izateaz. Bai, motel, saltoka gabiltza mendirik mendi, eta tarteka zuloan erortzen gara, itsasoan!\nOngi zukutu opor egunak, gero ere izango da eta zer egin!\nBesarkada estu bat Beasaingo koadrilaren partez!


Duela hamar urte Ejean. « Margola\nDuela hamar urte Ejean.\nDuela hamar urte Ejean izan nintzen. Bai azkar pasatzen dela denbora! Orduan oraingoan bezala lehen sariarekin etorri ziren bueltan Oñatiko Ganbara Abesbatzakoak.\nEta zer egiten nuen nik Ejean? Abesbatza honek betik izan du berezitasun bat teknikaz aparte, eta teknikatik asko dauka bestela ez zen iritsiko iritsi den mailara.\nOrain Ganbara Abesbatza dena, lehen Gazte Ganbara Abesbatza zen eta gazteekin batera gurasoak joaten ginen kontzertutara. Ohitura hau, seme-alaben joan-etorrien ikuskaritzarekin lotu daitekeena, modu naturalean sortu zen. Abesbatza bera izan zen gurasoak gonbidatzen hasi zena. Denborarekin konturatu nintzen alderdi oso praktiko bat ere bazuela gonbidapenak. Garraio gastuak konpartitzen genituen abesbatzako kideek eta gurasoek, eta gainera, entzuleen saria lortzeko boto kopuru garrantzitsu bat ematen genion abesbatzari. Horrela denok pozik.\nGaur guraso gazteagoak ere bildu dira “sektara” eta kantoreen bikoteak eta seme-alabak ere bidaide izaten dira. Bilakaera naturala!.\nBaina behar ekonomikoak lehen bezala jarraitzen dute. Betik ibili izan dira gure gazteak diru beharrean euren ilusioak bete ahal izateko. Autofinantzaketa modu bat ere asmatu zuten. Mariborreko (Slovenia) lehiaketara Joan nahi zutela? ba hainbat lehiaketetara aurkeztu behar aurrez kutxa gizentzeko. Aurtengo uztailean Spittalera (Austria) Joan nahi dutela? Aurrez Avilesekoa, Ejeakoa eta beste lehiaketa batzuk irabazi behar. Horrelako erronkek tentsioa mantentzen eta maila hobetzen lagundu diete dudarik gabe, eta umiltasunak eta gertukoekin jositako amaraunaren berotasunak, emozioa, alaitasuna eta egiten dutenean sinesten dutela transmititzeko gaitasuna eman diete.\nTeknikan baina, gure abesbatzak (ez Oñatikoa bakarrik) Europako iparraldekoak eta erdikoak baino maila bat beherago daudela esaten dute lehiaketa garrantzitsuenetako palmaresek. Ez da harritzekoa abesteaz gain, diru biltzeaz eta beste hainbat lanez arduratu behar badute.\nGure eskualdean, banda munizipalak eta udal txistulari bandak udalak babestutakoak eta udal aurrekontuetan finantzazio partida izendunak izaten dituzte. Batzuetan oso garrantzitsuak. Udal musika bandak eta udal txistulari bandak egotea normaltzat jotzen dugun bezala, udal abesbatzak egotea erokeria bat iruditzen zaigu. Egon daitezkeenik ere ez zaigu bururatzen.\nBehar bada hobe da horrela autonomia horrek freskotasuna eta beste balore batzuk ere ematen dizkiolako taldeari, besteak beste, benetako lagun-talde zintzo bat izatea. Baina finantzazioarena eztabaidarako gai bat izan daiteke. Ganbara Abesbatzak eta beste alor batean Oñatz dantza taldeak egindako irakaste eta transmisio lana ikaragarria izan da. Baloratua ere bai, baina ez dakit behar beste izan ote den.\n← Hamabost egun eskas\nAuritzen erromatarren arrastoei jarraitzen. →


45 adingaberentzat familia bila - Debagoiena - Goiena.eus\n45 adingaberentzat familia bila\nJokin Guridi 2017-07-29 10:34\nGipuzkoako Foru Aldundia harrera familien bila dabil euren etxean modu solidarioan erakundearen tutoretzako zentroetan bizi diren 45 haur eta nerabeentzat. Adingabeak profil desberdinetakoak dira eta horietako batzuk behar bereziak dituzte. Maite Peña diputatuak azaldu duenez, zentro horietan bizi diren haurrek “arreta egokia” jasotzen badute ere haien zaintzaz arduratzen diren profesionalen aldetik, “horrek ezin du inola ere familia baten maitasuna ordeztu”.\nMaite Peña Gizarte Politikako diputatuak adierazi du harrera familien beharra “etengabea” dela, izan ere, nahiz eta gaur egun 356 adingabe harrera familietan bizi, oraindik “316 adingabe daude foru tutoretzapeko zentroetan bizitzen. Horietatik, 45 bideratuta daude eta zentrotik ateratzeko prest harrera familiak aurkitzen diren momentuan, baldin eta egokitzat jotzen badira”. Harrera familia moten ezaugarriei dagokionez, foru diputatuak adierazi du profilak anitzak direla.\nLehenengo, familia harrerara bideratuta dauden eta behar bereziak dituzten haur txikiak daude (4 urtetik beherakoak), horientzat bereziki sentiberak diren familiak behar dira, nolabait ere, “espezializatutako familiak”. “Haur horiek dituzten behar fisikoak eta emozionalak ulertu eta onartuko dituzten familiak behar ditugu, haien beharrak ase eta euren errealitatera moldatzeko gai diren familiak”, adierazi du Peñak.\nBigarren, haurtxoak ere badaude, eta Foru Aldundiak ez du familiarik aurkitzen horientzat. Haurtxo horietako batzuk erlijio eta kultura ezberdinetakoak dira eta horrek eskatzen du familiek onartzea egoera horrek eragingo lukeen errealitate bikoitz hori.\nHirugarren, anai-arreba bikoteak daude, Haurren eta Nerabeen Babeseko Zerbitzuaren iritziz familia berean egon behar dutenak. Foru diputatuak esan duenez, “bi senideen familia harrera onartuko luketen familiak behar ditugu, kontuan izanda anai-arreba horiek errealitate bera partekatu arren ezaugarri eta behar diferenteak dituztela”.\nBosgarren, funtzionamendu autonomoa duten eta portaera arazorik ez duten sei urtetik gorako haurrak etxean hartuko lituzketen familiak daude. Familia hauei, hazkuntzan esperientzia eta ume horien familia biologikoa “naturaltasunez” bizitzea eskatuko zaie, “entzuteko eta ulertzeko” gaitasuna izatea, foru diputatuaren hitzetan. Neska-mutil horien adina “oztopo” bat izan daitekeela familia askorentzat gaineratu du, txikiagoak eta integratzen “errazak” diren haurrak nahi baitituzte.\nSeigarren, foru erakundea guraso bakarreko familien bila dabil pertsona bakarra behar duten haurrak artatzeko. Mota horretako familiek aukera ematen dute familia sistema horretan integratutako haurrek “erreferente bakarra” izateko, foru diputatuaren hitzetan. Horrek, epe luzera, “lasaitasuna” emango die haur horiei.\nAzkenik, portaera arazorik ez duten nerabeak etxean hartuko lituzketen familiak behar dira. “Profil horretarako familia malguak behar dira, nerabeen familia egoera konplexua eta bizi-zikloaren etapa ulertzeko gai direnak, eta harrera familiarekiko loturak pixkanaka ezartzen utziko diena, intimitate emozionaleko testuinguruetan erlazionatzeko zailtasunak izaten baitituzte”, adierazi du diputatuak.\nBukatzeko, Maite Peñak gogorarazi du badirela haurtzaro normala bizitzen ari ez diren haurrak eta nerabeak. “Uste baino gehiago dira egoera horretan dauden haurrak, eta behar luketena baino gehiago sufritu dute: aldaketa drastikoak, bakardadea, beldurra, eta ziurgabetasun handia. Hainbat arrazoirengatik beren familietan bizi ezin duten haurrak eta nerabeak dira. Eta guztiok dakigu haurtzaroa babestu beharreko altxor bat dela”.


SIAL Berrikuntza (2020ko maiatza)\nIrailetik 28, 2020 09: 00 irailera arte 30, 2020 18: 00\nTags: Janariak eta edariak\nSIAL berrikuntza, elikagaien joera eta berrikuntzak\nSIAL berrikuntza, SIAL Sarearen koroa harribitxia bezala ezaguna, urtero SIAL Txinan distira egiten zuen. Helburu hau du:\nEzagutu SIAL CHINA erakusketariek eskainitako elikagai produktu berritzaileenak\nAsiako nekazaritzako elikagaien merkatuan kontsumitzaileen joerak eta produktu berriak aztertzea\nEzagutu gaitzazu SIAL Berrikuntza arloan: elikagaien berrikuntzako behatoki global bakarra XTC World Innovation-ekin lankidetzan garatua.\nTOP 3 jakinarazi zen SIAL China. Gaur egungo elikagaien industriaren diseinua eta jateko ohitura frogatuta, finalisten produktu guztiak SIAL CHINA erakutsi ziren, E3 aretoan. X'avier Terlet jaunak, XTC World Berrikuntzako lehendakariak, industriako aditu talde batekin batera, urrezko / zilarrezko / brontzeagatik 3 sariak iragarriko ditu.\n10 SIAL CHINA bisitatzeko arrazoiak\nAsiako elikagaien berrikuntza erakusketa handiena eta 3rd munduko elikagai erakustaldirik handiena\nBegiratu sakonago 360 ° ikuspegiarekin\n21 janari inspirazio eta produktu askotariko kategoriak\nmundu osoko 3,400 erakusketarien eta 110,000 profesionalen inguruan\nGoi mailako ekitaldiak SIAL Txinan bakarrik: SIAL Berrikuntza, La Sukaldaritza, Txikizkako eta Ostalaritza Foroa, Txinako Berezia Gailur Kopa, Itsas Fest ', Txokolate Mundua, Ardoaren Berrikuntza Foroa, Best Buy\nErraztu zure partaidetza Match-Making sistemarekin\nElikagai eta edarien sektoreko bazkideen laguntza\nSIAL Sarea - Munduko N ° 1 elikagaien erakusketa sarea\nErosleentzako urrezko denboraldia maiatzean da SIAL China-n\nSarrera doakoa merkataritzako bisitarientzako


Azterketa: Europa - EU Reporter gehiago\nEuropako ekonomia izango 800 milioi € bultzatuta zitekeen - baliokidea egungo BPGaren% 6 to - ekintza gehiago EB mailan hasitako bada, Europako Parlamentuak egindako ikerketa baten arabera. merkatu bakarra digital bat bakarrik sortzen € 260bn gehigarri bat sortuko luke, Danimarkako estimatu 2014 BPGk baino gehiago. Azterketa metatua eraginkortasun politika ekintza sorta baten irabaziak Europa mailan begiratu zion nola EBk dirua datozen bost urteetan inbertitu behar da multzo lehentasunak laguntzeko.\nThe identifikatu balizko eraginkortasuna irabazi zabalagoa eta sakonagoa digitala merkatu bakar batetik bestera aldatzen hobeto koordinatu nazional eta europar defentsa eta garapenerako politikak egiteko. onuragarria Politika hauek jadanik defendatutako Parlamentuaren arabera, egungo legegintza aldian. subsidiariotasun-printzipioa errespetatuz, parlamentariak beti saiatu aukerak identifikatzeko eraginkortasun handiagoa Europa mailan\nazterketa burutu zen aukera ez Europa mailan jarduten kostua identifikatzeko. Analisiak frakzio egindako parlamentuko batzordeetan eta Legebiltzarrak batek egiten duen hainbat legegintza eta egin-ekimen txostenetan eskaerak nagusien lanean oinarrituta zati batean marrazten.\nEuropa gehiagoren onurak eta nola lor daitezkeen jakiteko, begiratu Europako Parlamentuak infographic here.\nGai erlazionatuak:800 milioi €onuragarria politikakpilatutako eraginkortasuna irabaziezaugarrifull-imageEuropa gehiagopolitika ekintzak


"Udalak herritarrekin lan egiteko ohitura du eta artikulazio honek krisian lagundu du" - Noticias de Gipuzkoa\nAizpea Otaegi, Errenteriako alkatea\n"Udalak herritarrekin lan egiteko ohitura du eta artikulazio honek krisian lagundu du"\naitziber muga 16.05.2020 | 23:35\nErrenteriarrek 2020 urtea gogoan izango zutela bazekiten, hiribilduak 700 urte bete baititu. Inork espero ez zuena pandemia batek urteurrena markatzea zen\nErrenteria – Alarma egoera abiatu zenetik, Errenteriako Udalak hamaika neurri jarri ditu martxan. Duela gutxi, talde politiko guztiek, Talka Plana aurkeztu zuten. Aizpea Otaegi alkateak emandako urratsak zehaztu ditu elkarrizketa honetan.\nZein ekintza azpimarratuko zenituzke COVID-19aren inguruan hartutakoen artean?\n–Ekintzak baino gehiago, azpimarratu nahiko nuke zein logikatik egin dugun lan. Hasieratik esan dugu krisi honek ageriago jarriko zituela gure gizartean ditugun desberdintasunak eta saiatu gara kolektibo zaurgarrienak eta krisia gehien sufritu zezaketenak oso ondo identifika-tzen eta kolektibo horiei begirako politikak eraikitzen saiatu gara. Hor kokatzen ditugu adineko pertsonei begirako zerbitzuak, hasiera-hasieratik deiak egin zitzaizkien zeuzkaten beharrak jakiteko, botikak eta elikagaiak eramateko sarea eraiki zen. Gainera kalean aurkitzen ziren pertsonentzako beste ekipamendu berri bat egokitu genuen eta baita Internetik eta ekipo informatikorik ez zegoen etxeetan ikasleei Interneteko sarbidea eta ordenagailua erraztu zaie ikasketak jarraitu ahal izateko.\nErrenterian hasieratik herritarrak mobilizatu ziren eta laguntza sareak eraikitzen hasi ziren.\n–Etorri zitzaigun jendea esanez laguntzeko prest zegoela eta instituzioetatik baliabide asko behar genituen eta oso ondo artikulatu genuen zer zen Udalak egin behar zuena eta zein esparrutan lagun zezaketen boluntarioek. Hau izan da herri bezala eman dugun erantzunaren gakoetako bat. Bizi dugun krisi larri honek elkartasuna piztu du jende askorengan eta hau da herri honek lan egiteko duen modua eta ondorio bat. Herri honek parte-har-tzea eta laguntasuna landu izan du herrigintzan eta elkarte askoetan, boluntarioki bere denbora librean lan egiten dute herritar asko dago. Bestalde, Udalaren politika egiteko modua ere ikusi da, herritarrekin lan egiteko ohitura dugu eta honek krisian funtzionatu du. Herritarrek ekarpena egin dute eta instituzioa irekita egon da guztion artean egin genezakeen lana artikulatzeko.\nEta bi hilabete igaro ondoren, esfortzuak non kokatzen dituzue?\n–Hiru aste dira dagoeneko Talka Plana martxan jarri genuela. Hasieratik izan ginen kontziente krisi honek gaje ekonomiko inportante bat ekarriko zuela. Krisiari pixka bat neurria hartu genionean eta ikusi genuenean beste instituzioetatik hartuko zituzten neurriak, guk erabaki genuen gure plan propioa egitea. Oso plan anbiziosoa da, hiru milioi euro jarri ditugu eta Udaleko indar politiko guztien adostasunez landutako dokumentua da. Hamasei neurri jaso-tzen dira eta neurri bakoitzak bere garapen propioa eskatzen du. Momentu honetan bete-betean sartuta gaude Talka Planaren garapenean. Neurri batzuk martxan jarri dira, adibidez, mikroenpresei eta autonomoei laguntzeko 1,7 milioi bideratu dira. Egutegi fiskal malgua ere eratu dugu eta beste neurri zehatzak garatzen ari gara.\nNolakoa izango da deskonfinamenduaren kudeaketa Udalarentzat?\n–Konfinamendua %100etik zerora pasatzea suposatu zuen, baina arau bakarra bete behar zen. Baina deseskalada oso konplexua izango da, egin dezakeguna eta ezin dezakeguna ia egunero aldatzen delako. Askotan mezu kontrajarriak jaso-tzen ari gara eta hori, Udalera ekarrita, oso konplexua da kudeatzea.\n2020an Errenteriak bere 700. urteurrena ospatzen du. Nola egokitu duzue egitaraua?\n–Efemeridea apirilaren 5ean izan zen eta diseinatuta zegoen programazioa konfinamendura egokitu genuen eta Internet bidez egin genuen. Datozen hilabetatako ekin-tzak joango gara ikusten nola burutu ditzakegun.\n"Talka Plana garatzen ari gara, neurri batzuk martxan jarri dira, adibidez autonomo eta mikroenpresentzat 1,7 milioi bideratu dira?\nAzkoitiarrek Floreagako jolastokia erabili dezakete.


Musika eta Dantza eskola - Irungo Udala\nMusika irakaskuntza arautu gabea\nIrungo Musika Eskola Publikoa musika irakasteko zentroa da, eta bere helburu nagusia “Musika edo/eta Dantzan prestakuntza praktikoa eskaintzea da, edozein adineko zaletuei zuzendua, zaletasun eta gaitasun berezia erakusten dutenei ikasketa profesionalak egiteko orientabideak eman eta prestatzeko lana ere bideratzen duen arren”.\nSartzeko gutxieneko adina\n4 urte musikarako eta 6 urte dantzarako\nBokazio eta gaitasun berezia erakustea\nAurrematrikula formalizatzea: maiatzaren 16tik 31ra.\nOnarpen berrien zerrenda: uztailak 2.\nMatrikularen baieztapena eta ordainketa: uztailak 15 arte.\n943 505 710\nZure eskura jartzen dugu eskola egutegi ofiziala, Eskola Kontseiluak onartua eta Hezkuntza Ordezkaritzak baimendua.\nEskola Egutegi Ofiziala [PDF]\nLehen elkarrizketa lehen hamabostaldian, besteak beste honako hauek azaltzeko: ikasturtean lortu beharreko helburuak, kontuan hartu beharreko zailtasun nagusiak, ebaluazio datak, lan metodoak, asistentziaren garrantzia, zentroaren egitura, etxeko ikasketari probetxu handiagoa ateratzeko aholkuak, eta abar.\nIrakasle bakoitzak ikasturtean zehar gurasoekin hitz egiteko datak eta ordutegiak jakinaraziko dizkie bere ikasleei. Data horietatik kanpo gai jakin baten inguruan hitz egin nahi bada, irakasleari jakinaraztea aski da.


Txingudiko Zerbitzuak • Artelatz\n» Txingudiko Zerbitzuak\n“Kale garbiketa” kanpaina.\nAraso eta Akartegi garbiguneko seinalizazioa eta euskarri informatzaileak.\nOntziak gaika biltzeko komunikazio kanpaina.\nPIN, Eguberritako haur parkea.\nHMR (Hondakinak Murrizteko Robota) eskoletako kanpaina.\n“merka2dasoa”, bigarren eskuko merkatuak.


Granadako GKE batek 35.000 konpaktu oparitu dizkie enpresaburuei, erlaxatzen ikas dezaten | Consumer\nGranadako GKE batek 35.000 konpaktu oparitu dizkie enpresaburuei, erlaxatzen ikas dezaten\n'Elimine su estrés' saioan, erlaxazio-teknikak, estres-maila detektatzeko testa eta adituek emandako zenbait aholku izango dira ikusgai.\nPaz en Acción de Granada GKEak apustu handia egin du hiriko enpresaburuen alde, eta erabaki du langileen artean eragin handiena duen gaixotasunik handienetako bat (estresa) ezabatzen laguntzea. ‘Ezaba su estrés’ du izena Granadako elkarte horrek abian jarriko duen kanpaina altruistak. Kanpaina horren bidez, probintzia osoko 35.000 enpresaburuk baino gehiagok izango dituzte erlaxazio-teknika onenak. Xehetasun handi hori CD-ROMeko multimedia-ikastaro bat oparitzean datza. Ikastaro hori kanpaina bera da, eta Paz en Acción-ek ekoitzia da. Probintziako enpresaburu guztiei emango zaie, erlaxatzen ikas dezaten eta esku hartzeko tekniken bidez ken dezaten; teknika horiek psikologiako kabinete batek, estresak, gainbegiratu ditu. GKE honen asmoa da programa hori enpresa bakoitzeko langileek erabiltzea. Enpresa komertzial batek babestu du lan hau CDen kopiaren eta banaketaren gastuen zati bat ordaintzen laguntzeko. ‘Kendu zure estresa’ multimedia-programa animatua da, eta erlaxazio-teknika batzuk eskaintzen ditu, test txiki bat, pertsonak jasaten duen estres-maila detektatzeko, eta adituek emandako zenbait aholku. Bachen, Fisherren eta musika lasaigarriko beste konpositore batzuen atzeko musika ere badu CDak. Ordenagailuaren pantaila ireki bezain laster atsedena hartzera gonbidatzen duen paisaia zoragarria ere badago.\nPaz en Acción elkarteko lehendakariak, Antonio Fernández Fígaresek, ideia altruista gisa laburbildu du kanpaina hau: «Mesede egingo die enpresei eta enplegatuei, estresa murrizteko gaur egungo teknikarik onenak dituen doako multimedia-ikastaro batez gozatzeak, hori baita langileen lan-gatazkaren eta errendimendu-gabeziaren eragilea». Kanpaina horren barruan, telebista-programa bat egitea aurreikusi da tokiko kate batean. Durenca antzerki-zuzendaria da gaur egun, eta depresioa saihesteko teknika psikologikoak antzerki, dantza, musika eta solasaldi bihurtuko ditu.\nerlaxazio granada-eu ONG-eu


MATT “HEARTEBREAK” HILL & THE BLUE DREAMERS – MUSIKA ZUZENEAN\nMATT “HEARTEBREAK” HILL & THE BLUE DREAMERS\nMatt «Heartbreak» Hill hondarribian ariko da zuzenean maiatzaren 27an. Emanaldia Itsas Etxea Auditoriumean ariko da zuzenean eta emanaldian The Blues Dreamers banda izango du lagun.\nMatt «Heartbreak» Hill\nNikki Hillen senarra eta eszenatokiko kide leiala den Matt «Heartbreak» Hill Hondarribian izango dugu, bere proiektu pertsonalena aurkezten. Matt ezaguna da sei harirekin egiten duen lan bikainarengatik eta, batez ere, Blues, Soul eta Rock & Bluesengana daukan pasioagatik.\nIpar Carolinatik dator, AEBetatik, Link Wray eta Nappy Brown bezalako artisten ildoa jarraitzen du, eta horren ondorioa du soinu kiskalgarri eta elektrizatzailea. Bere zuzenekoak sutsuak dira, R&R energia hutsa, S&B tanta leun sotilekin, eta The Blues Dreamers bandatzarraren laguntzaz emana.\nEgoitza Tennesseko Memphisen duen The Blues Dreamers Soul, Blues eta R&R taldea da 2021z geroztik . Jon Hayk hogeita bat urte ditu eta gitarraren fenomenoa da, Danny Banks urteko bateriajolearen BMA 2022rako izendatua dago Matthew Wilsonek baxua jotzen du. 2021eko Blues Music Awards sarietan Urteko Bandarako izendatu zituzten John Németh-en Stronger Than Strong albumean egin zuten lanagatik. Hasieran John Némethen banda laguntzailea bezala bataiatu zuten arren, taldeak Nicole Atkins, John Paul Keith eta beste artista ospetsuekin ere grabatu eta jo izan du zuzenean.


70 - Wikipedia, entziklopedia askea.\n70 (LXX) egutegi juliarrean astelehenez hasitako urte arrunta izan zen. Garai hartan Augusto eta Vespasianoren Kontsulatuaren Urtea gisa ezagutu zen Antzinako Erroman (edo, gutxiagotan, 823. urtea Ab urbe condita). Erdi Aroan hasi zen 70 erabiltzen urte honi deitzeko.\nK.a. I.a • I.a • II.a\n50(e)koa • 60(e)koa • 70(e)koa • 80(e)koa • 90(e)koa\n-1774 – -1773\n5578 – 5579\n-214 – -213\n3830 – 3831\n3171 – 3172\n552 BP – 551 BP\n569 BH – 568 BH\n1.1 Erromako Inperioa\nVespasiano enperadorea eta bere seme Zesar Vespasiano Erromako kontsul bilakatu ziren.\nIzua hedatu zen Erroman haize txarren ondorioz Afrika eta Egiptoko zekaleak ez zirelako iristen, ogi eskasia sortuz. Garai hartan gariz beteriko itsasontziek Ipar Afrikatik Ostiarainoko 300 miliak 3 egunetan egiten zituzten, eta beste 1.000 milia Alexandriaraino 13 egunetan. Itsasontziek 1.000 tona inguru eramaten zituzten, eta Erromak 8.000 tona kontsumitzen zituen astero.\nSexto Julio Frontino Erromako pretore zen. Legio II Adiutrix sortu zen, Classis Ravennatiseko marinekin.\nPlinio Zaharra Gallia Narbonensiseko prokuradore izendatu zuten.\nApirilaren 14 inguru (Nisaneko 14, Xanthikoseko 14): Jerusalemgo setioa: Titok juduen hiriburua inguratu zuen hiru legio erabilita mendebaldean eta laugarren bat Olibondoen Mendiaren ekialdean. Hiria gehiago presionatzeko helburuarekin, erromesak sartzen uzten zituzten Pessah ospatzeko, baina gero ez zieten ateratzen uzten, euren elikadura hiriaren esku utziz.\nApirilaren 21a, Titok Jerusalemen aurkako oldarraldia egin zuen, hiriaren Hirugarren Hormaren aurka.\nMaiatzaren 6a, Jerusalemgo Hirugarren Horma erori zen eta judutarrak Bezethatik joan ziren Bigarren Hormaraino, defentsa desantolatuekin.\nMaiatzaren 11, Tito eta bere legioak Jerusalemgo Bigarren Horma suntsitu zuten. Judutarrak Lehen Hormaraino mugitu ziren. Hiritik hamabost kilometrora zeuden zuhaitz guztiak moztu zituzten erromatarrek.\nMendekoste eguna (ekainaren 4a), Jerusalemgo Tenpluko apaizek lurrikara bat sentitu zuten.\nUztailaren 14a, tenpluan sakrifizioak egiteari utzi zioten.\nUztailaren 20a, Erromatarrek su eman zioten klaustro bati Antoniako Gotorlekua hartu ostean.\nAbuztuaren 4a, Titok Jerusalemgo Judutarren Tenplua suntsitu zuen. Sanedrina eta goi-apaizen karguak kendu zituzten. Hau Lehen judeo-erromatar gerraren puntu garrantzitsua izan zen. Judutarren erlijio agintaritza Jamniara mugitu zen, gaur egungo Yavne, eta gertakaria Tisha B'Av jaian gogoratzen da.\nIrailaren 2a, Erromatarrek Jerusalemgo kontrol osoa eureganatu zuten, eta geratzen ziren pertsonak erre eta hil zituzten, esklabo hartu zituztenak kenduta.\nNeapolis (gaur egungo Nablus) sortu zen Judean.\nBataviar matxinadan itsasontzien arteko gudua Rhin ibaian.\nVespasianok Rhineko legioak bertan behera utzi zituen.\nDomiziano enperadore ohia Domitia Longinarekin ezkondu zen.\nErromatarrek zigor espedizioa abiatu zuten Garamanteen aurka, eta Erromako Inperioarekin harremanak izatera behartu zituzten.\nSamotrazia uhartea Erromatar Inperiora batu zuten.\nIndo-Greziar erresumaren amaiera Indian.\nSeptimio Flako erromatarra Egiptoko hegoaldera espedizioa egin zuen. Ziurrena da Sudanera iritsi izana.\nZe-Hakèlé Aksumgo Erresumako errege bilakatu zen (Zoskales grezieraz).\nGaio Julio Kuadrato Baso, Judeako erromatar jenerala.


Donostia Zinemaldia :: Anna\nAnna mojagaiak bere iraganari aurre egin beharko dio, auto-istripu baten ondorioz, Andrea bere senargai-ohia berak lan egiten duen ospitalera eramaten dutenean. Annak gau-klub bateko abeslari gisa bizitutakoak gogorarazten ditu, Vittorio zitalarekiko erakarpena, Andrearekin ezkontzeko asmoa eta erlijio-ordenan sartzeko bere erabakia bultzatu zuen gertakari bortitza.\nAlberto Lattuada (Milan, 1914). Arkitektoa eta argazkilaria izan zen gidoiak idazten eta zinean Giacomo l'idealista (1943) filmaren eskutik hasi aurretik. Gerra amaitzean, neorrealismoari atxiki zitzaion eta Italiako Zinemateka sortu zuen Comencinirekin batera. Komedia klasikoaren oso zale ez zenez gero, nahiago izan zuen ironia erabili, nahiz eta literatur egokitzapenak egitea maite zuen, hala nola, Il cappotto (1952), La tempesta (Ekaitza, 1958), La mandragola (Mandragora, 1965) edo Cuore di cane (Txakur-bihotz, 1975). Mafioso (1962) pelikulak Donostiako Zinemaldiko Urrezko Maskorra irabazi zuen 1963an.


LABeko Ekintza Sozialeko idazkari Bea Martxuetaren hitzetan, "Eusko Jaurlaritzak ez du inolako borondate politikorik bestelako politika publikoak egiteko, alegia, aberastasunaren banaketa justua bermatuko dutenak, kalitatezko enplegua sortuko dutenak eta babes sozial publiko eta kalitatezkoa eraikiko dutenak".\nMartxuetaren iritziz, Jaurlaritzak borondate politikorik izan ez arren, "jakin badakiguna da, eta aste honetan ikusi duguna da, dirua egon badagoela, lehentasun kontua dela zelan banatzen den eta hemen kokatzen duguna da bi politika mota. Batetik, ekarpenak, politika fiskala. Beti esan izan dugu bestelako politika fiskala behar dugula, gehien dutenek ordaindu behar dute gehien. Bestetik, aurrekontuak, gastuak. Lanaren, bizitzaren eta pentsioen prekarietatearen kontrakoak diren aurrekontuak behar ditugu, jendartearen bizi eta lan baldintzak hobetzeko eraginkorrak izango direnak".\nEuskal Herriko Eskubide Sozialen Kartaren irakurketari dagokionez, hauxe da gaurko mobilizazioaren harira osatutako oharra:\nEuskal Herriko Eskubide Sozialen Karta azken urteetan mobilizatu izan da aurrekontu sozial, parte hartzaile eta subiranoen alde, eta salatu du Eusko Jaurlaritzaren aurrekontuek ez dituztela baldintza horiek inola ere betetzen.\nJoan den martxoan Gasteizen egindako ekitaldian esan genuen “badira alternatiba sozialak, baina gure agintariek ez dute borondate politiko horiek gauzatzen. Aurrekontuen oinarriak zeintzuk diren ikusirik, argi dago akordio horretan ikuspuntu sozialetik ez dagoela akordioa iristeko aukerarik”.\nEusko Jaurlaritzaren 2019ko aurrekontuproiektua bide beretik doa: bere helburua da zerbitzu publikoak eraisten jarraitzea. Gastu arauak agintzen du aurrekontu konputagarria gehienez %2,7 nominala gehitu daitekeela; horregatik, sortzen den aberastasunaren zati gero eta txikiagoa bideratuko da aurrekontura. Azpiazu sailburuak esan duenez, gastuarauak eskuak lotzen dizkie, baina haren helburuarekin bat datoz.\nHorrenbestez, Gasteizko ekitaldian egin genituen proposamenak berresten ditugu:\n2. Zerga-erreforma sakona galdegiten dugu; gehiago dutenek gehiago ordain detzatela.\n6. Gelditu egin behar dira Abiadura Handiko Trena, erraustegiak, gasa erauzteko plantak... Naturaren eta gure osasunaren kalterako proiektuak dira, dirua xahutu eta gure aurrekontuetako poltsa komuna husten dutelarik; eztabaida sozial partehartzailea\n10. Aurrekontu partehartzaileak aldarrikatzen ditugu; herritarrek parte hartuko dutela bermatu behar da, politika publikoak diseinatu eta erabakitzerakoan.\nEskubide Sozialen Kartak jendarte eredu horren aldeko konpromisoa hartu du pobreziaren eta bazterkeria sozialaren aurkako Herri-Ekimen Legegilea bultzatuz.\n51.000 lagunek sinadura eman dugu HEL horren alde. Eta konpromiso honi esker derrigortu egin dugu Eusko Legebiltzarra gure ekimen legegilea eztabaidatzera; ekimenak prestazio sozialetan hobekuntza nabarmenak proposatzen ditu (Diru-sarrerak Bermatzeko Errentan eta Gizarte-Larrialdiko Laguntzetan); halaber, benetan aitor dadila alokairu sozialeko etxebizitza izateko eskubidea.\nProposamen konkretuak egin ditugu, esaterako, DSBEaren zenbatekoari buruz, bakarrik bizi diren pertsonei LGSaren %100eko sarrerak bermatzeko; bizikidetza-unitateko pertsona gehigarri bakoitzeko %50 gehiago litzateke. Horrek esan nahi du gure eskaria hau dela: 2019an bakarrik bizi den pertsona batek hilean 1.050 euroko sarrerak izatea,12 pagatan. Jendearen diru-sarrerak duinak izatea nahi dugu, pobreziari aurre egiteko eta lan prekarietatea desagerrarazteko.\nEgin dugun beste eskari bat da alokairu sozialeko etxebizitza izateko aukera eskubide bilakatzea, zeina ezin den prestazio sozial baten bidez ordezkatu. Gaur eskubide hori jende gutxiri aitortzen zaio, eta praktikan gehienez hileko 250 euroko laguntza ekonomiko bat ematen da haren ordez. Ezagutzen al du baten batek hilean 250 euro ordainduta zer aloka daitekeen? Honetaz gogoeta egin beharko genuke.\nGure aldarrikapenak oso apalak dira. Ez gara ilargia eskatzen ari, edonorentzako bizileku bat eta gutxieneko diru-sarrerak baizik.\nEsan bezala, lortu dugu Legebiltzarrean HEL hori eztabaidatzea. Baina ez da aski. Duela hilabete batzuk beste herri-ekimen bat, eskola inklusiboaren aldekoa, iritsi zen parlamentura. Baina lehenengo bilkuran EAJk, PSE-EEk eta PPk bozkatu zuten ez zedin tramitera onartu. Hau da, zakarrontzira bota zuten edukiak eztabaidatzen hasi ere egin gabe. Talde horietxek gure ekimenarekin gauza bera egiteko tentazioa izan dezakete, baina ez diegu utziko. Talde guztiei exijituko diegu babesa eman diezaiotela, petatxorik eta amarrurik gabe.\nBadakigu mobilizazioa eta borroka dela politikak aldarazteko bide bakarra; hori egingo dugu. Horretan ari dira pentsiodunak ere; horregatik ari gara haien borroka babesten. 1.080 euroko gutxieneko pentsioa ere arrazoizko helburua da. Larunbat honetako manifestazioetan haiekin bat gatozela adieraziko dugu. Kalean jarraituko dugu.


Etxean eta Deustoren aurka ekingo dio Anaitasunak denboraldiari larunbatean | El Diario Vasco\nAzkoitiaEtxean eta Deustoren aurka ekingo dio Anaitasunak denboraldiari larunbatean\nEtxean eta Deustoren aurka ekingo dio Anaitasunak denboraldiari larunbatean\nJoan den uztailean ekin zioten hirugarren mailako mutilek entrenamenduei Txerloiako instalazioetan.\nBigarren jardunaldian txapelduna bisitatuko dute gorrixek, Alaves B hain zuzen\nJOAQUIN SUDUPEAZKOITIA. Jueves, 24 agosto 2017, 08:20\nLarunbat honetan ekingo dio Anaitasunak denboraldi berriari Txerloian Deustoren aurkako norgehiagokarekin (17.30), eta bigarren jardunaldian joan den denboraldiko txapelduna bisitatuko dute gorrixek, Alaves B hain zuzen.\nHamargarren jardunaldian jokatuko da lehen derbia, Azpeitiko Garmendipen, urriak 21-22 asteburuan. Bigarren itzuliko neurketa 29. jardunaldian jokatuko da Txerloian, 2018ko martxoak 10-11 asteburuan. Denboraldia Santurtziren aurka agurtuko dute, maiatzak 12-13 asteburuan.\nEgutegiak horrela zehaztuta, aste egunetako partidetan etxetik kanpo aritu beharko du Anaitasunak; guztira, hiru neurketa jokatuko dituztelarik aste barruan. Lehena, urriaren 12an jokatuko dute Beasainen aurka Loinaz zelaian. Bigarrena, azaroaren 1ean, Amurrioren aurka Basarten. Aste Santuen aurretik, martxoaren 29an, jokatuko dute aste barruko hirugarren neurketa, Zamudioren aurka.\nAurtengo denboraldian; 13 izatetik 14 talde izango dira eta honetaz gain futbol eskola ere izango du klubka. Guztira, 400 jokalari (neska eta mutilak) eta 50 teknikari eta laguntzaile (zuzendaritza, medikua, masailaria, utilleroa...) osatuko dute kluba. Taldearen gorputza azkoitiarrez osatuta dago eta fitxaketa moduan, Mikel Arruti, Ander Moya, Aitor Diez, Iñigo Susaeta, Sergio Barquero, Julen Iriarte, Gaizka San Miguel eta Mikel Arruti atezaina gehitu dira.\nKuotak mantenduko dira\nBestalde, aurreko denboraldian bezala, 2017-18 denboraldian ere bazkideen kuotak mantenduko ditu klubak. Denboraldi berriko bazkide kanpaina abuztuaren 12an jarri zen martxan, eta ordutik aurrera Anaitasunako bazkide egiteko aukera dago zabalik.\nJoan den denboraldiari buruz -eta ekainean, batzar orokorrean, argitu zen bezala- sarrera eta irteeretan oreka izan du klubak azken denboraldian eta kirol arloan, bai neska eta bai mutiletan denboraldi hasieran jarritako helburuak bete ziren. Oinarrizko futbol taldeetan jokalariek aurrera egin zuten klubak jarritako formakuntza helburuetan, batez ere metodologia arloan, eta mailarik altuenetan lehiatzen duten taldeek emaitza bikainak lortu zituzten.\nDenboraldi berriko helburua kirol arloan, azken urteetan eginiko lanari jarraipena ematea da, hau da, jokalari gazteen formakuntzari lehentasuna emango zaio eta goi mailako taldeetan emaitzei eta klubeko baloreen transmisioari emango zaio garrantzia.\nArlo sozialean sare sozialak hartu duten indarra mantentzea izango da helburua, bazkide kopurua handitzea eta kluba irekita izatea inguruko eragile guztiei. Sare sozialen erabiltzaile kopurua 3.000 pertsona ingurukoa da, Instagram, Twitter eta Facebook kontuan izanda. Webguneari dagokionez, iazko ekainetik aurtengo ekainera Anaitasunako web orriak 100.000 bisita inguru izan ditu.\nEl Anaitasuna Kakute Xake Taldea cataloga de muy buena la temporada 2016/17 Dos casas que todo azkoitiarra conoce


AAL Forum 2018: zahartze aktiboari buruzko bilgunea - Silver week - Bizkaia.eus\n2018ko irailaren 17a 01:45\nUrriaren 1ean ospatzen den Adinekoen Mundu Egunari ongi etorria emateko Bizkaiak zilarrezko ekonomia deritzon horretan Europan nagusitu diren azken joeren erakusleiho izan nahi du, aldaketa demografikoen emaitzako arazoei lotuta baina, aldi berean, hala ikuspegi publikotik nola pribatutik adineko pertsonen zahartze aktiboa hobetzeko burutzen ari diren praktika onak erakutsiz.\nHori guztia landuko da Bizkaiko Foru Aldundiak antolatu duen hurrengo Bizkaia Silver Week-n. Ekitaldia Bizkaiko hiriburuan ospatuko da datozen egunotan. Programatu diren ekintzen barruan, inolako dudarik gabe, irailaren 24tik, astelehena, 26ra arte, asteazkena, burutuko den AAL Forum 2018 azpimarratu behar da.\nOso argi dago ekitaldi hau adineko pertsonen bizitza aktiboaren arloari zuzendutako bilgune nagusia dela Europan. Aurreikuspenen arabera Europako toki guztietatik zahartze aktiboaren arloko 500 profesional eta gizarte-eragile baino gehiago etorriko dira.\nAAL Forum-aren aurtengo edizioa hamargarrena da eta bere titulua “ONDO ZAHARTZEA ARO DIGITALEAN: aldaketarako agenteen komunitatearen zabalaldia» da. Foroaren antolatzaileen asmoa bertaratuko diren pertsona guztiak era aktiboan ekosistema berri batera erakartzea da, pertsonak, gizartea eta sektore industrialaren onerako izango den “zilarrezko ekonomia” inklusiboagoa garatzera orientatuta egongo den ikuspegi sozial eta ekonomiko berria izango duen ekosistema, alegia.\nAAL Forum beste helburuetako bat adineko pertsonen segmentuaren bizi-kalitatea hobetzeko diseinatuta edo pertsona horiei egokituta egongo diren produktu edo zerbitzu berrien bidez negozio aukera berriak sustatzea da, adineko pertsona horiei bizitza independentea bideratuz. Jakina, jorratu behar den esparru horretan teknologiak eragin adierazgarria edukiko du muga funtzionalak gainditzeko eta irisgarritasuna edo zaintzak hobetzeko.\nIrekieraren egunean, astelehenean, hilak 24, arratsaldean, hasierako hitzaldiak ez ezik, Royal College of Art-eko Jeremy Myerson-ek ‘Keynote speech’ eskainiko du. Egun horretan, halaber, Zahartze Adimentsuaren 2018 Sariak banatuko dira (Smart Ageing Prize 2018); sariok jasoko dituztenak bost proiektu izango dira. Ostean ekitaldiaren agintari anfitrioiek cocktail bat eskainiko dizkie bertaratutako eta eskuorde guztiei.\nAAL Forum programan (osoko bilkura, tailer eta workshop guztietan erabiliko den hizkuntza ingelesa izango da) bi osoko bilkura egongo dira. Osoko Bilkura horietan 10 txostengile egongo dira, hiruko ikuspegi batetik abiatuta zahartze aktiboaren euren ikuspegia aurkeztuz:\namaierako erabiltzaileen ikuspegia (adineko pertsonak),\nerakundeen ikuspegia (Europar Batasuna bera, EBko herri guztiak, Europako erregioak eta udalak),\neta ikuspegi industriala.\nOsoko Bilkuretan lehentasuna txostengileen arteko eztabaidak eta interpretazioak edukiko du, eta baita entzuleekiko elkar eragiketak eta horien parte hartze aktiboak ere. Forumaren programa 26 workshopekin (gai jakin bati buruzko lan-tailerrak) osatzen da. 25ean eta 26an egingo diren tailer horietan 75 txostengile eta aditu baino gehiagok jardungo dute.\nIdeia lan-talde, adituen panelekin burutuko diren eztabaida, world kafea eta bestelako dinamiken bidez ekitaldira bertaratuko direnekiko elkar eragiketa eta horien parte hartzea sustatzea da. 26 workshop hauek hiru dinamika nagusiren inguruan antolatu dira:\ngaia: Bizitza AALren ostean (zahartze aktiboa eta osasungarria, ingelesez dituen sigletan): AAL irtenbideak merkatura iristea bermatzea.\ngaia: Enpresatik kontsumitzailearengana: zilarreko ekonomiaren dimentsioa.\nAALrekin lotuta dauden ekosistemak.\nAzkenik, Forumak esparru bat edukiko du arlo honetan Europa egiten ari denaren 40 ‘poster’ edo adibide zehatz baino gehiago ikusi ahal izateko; etenaldietan zehar aurkeztuko dira, 10 minutuko saioetan.\nAldi berean, antolatzaileek ‘matchmarkinga’ (bertaratzen diren profesionalen arteko komunikazio zuzeneko saioak edo bilerak, euren lehentasunen arabera) errazteko espazio bat prestatu dute, Forumera etorriko diren erakunde interesdunen arteko kontaktuak eta aurrez-aurreko bilerak sustatuz. ‘Matchmaking” saio hauen antolakuntza App Store edo Google Playtik deskargatuko den AAL FORUM 2018ren app baten bidez egin ahal izango da.